LOLA DANA: Mladić sadi novu šumu da bi proizvela kiseonik za sve - Lola\nLOLA DANA: Mladić sadi novu šumu da bi proizvela kiseonik za sve\nMladić sadi novu šumu u selu kod Čačka da bi „proizvela kiseonik za sve nas”.\nIzvor: Lazara Marinković - bbc.com\nFoto: PRIVATNA ARHIVA / STEFAN DRLJAČA / bbc.com\n„Ne samo što je dobrobit uzgajanja šuma da stvaraju kiseonik i budu naša pluća, šume čuvaju tlo, smanjuju klizišta, pružaju stanište životinjama, daju im hranu i još mnogo toga”, kaže Drljača za BBC na srpskom.\nSve je počelo sasvim slučajno, kada je neko u selu oglasio da prodaje livadu u nastavku njegovog porodičnog placa. Pomislio je da bi bilo dobro da je kupi i da će „za nešto već valjati”, iako nije u početku bio siguran šta će sa njom jer živi u Beogradu i nema vremena da se bavi ozbiljnijim voćarstvom.\n„Kako sam dalje čitao na internetu o šumama uopšte kako je bitno da postoji biodiverzitet, da ima što više vrsta i zašto je sve to dobro, počeo sam da sadim sve živo. Da ne bude samo hrast, već sve što mi padne na pamet”, objašnjava dalje ovaj tridesetjednogodišnjak.\n„Želim da to bude internacionalna šuma sa sadnicama iz celog sveta, pa želim i da pozovem ljude da šalju seme ili male sadnice da bi ih sve tu zasadili”, kaže.\n„Imao sam sadnice iz Švajcarske i Rusije koje nisu uspele, ali ne odustajem”, odlučan je Stefan. „Čak sam počeo i prijatelje koji žive u inostranstvu da maltretiram da mi šalju seme”, smeje se.\nNakon što je sve ovo pokrenuo i ušao u životni preokret, slučajno je naišao na dokumentarac „So zemlje” u kojem glavni lik, fotograf Sebastiao Salgado, dolazi u svoj rodni Brazil gde je radio na obnavljanju Atlantske šume.\n„Poklopilo se kad sam, kao neki zanesenjak odlučio da posadim šumu, vidim u tom filmu kako su neki ljudi pokazali da je moguće da se promeni kompletan pejzaž za 20-25 godina.”\nLOLA DANA: Ova djevojčica je nominovana za Nobelovu nagradu za mir\n„To što vidimo u medijima kada se ljudi pobune jer je negde posečen parkić, to je minijaturno u odnosu na ono što se dešava dole u tom kraju”, priča Stefan.\n„Zove se Šumadija jer je sve pod šumom, a nakon svih ovih decenija, ratova, raznih poljoprivrednih i industrijskih revolucija, sada je baš ćelavo, što se kaže”, zaključuje Stefan. „Sada povećavam šumu, postao sam opsednut. Čim spojim dva-tri slobodna dana na proleće ili zimu kada je sezona, odmah trčim tamo, kupim u rasadniku nekoliko novih vrsta i zasadim. A borim se i sa zečevima.”\naktivizam drveće posadi drvo šuma


Nova ulaganja u saobraćajnu infrastrukturu opština Kanjiža, Senta i Ada\nKanjiža, 3. avgust 2015. - Zamenik pokrajinskog sekretara za privredu, zapošljavanje i ravnopravnost polova Balint Juhas, uručio je predstavnicima opština Kanjiža, Senta i Ada ugovore o dodeli bespovratnih sredstava za projekte u saobraćaju. Ugovori su uručeni u opštini Kanjiža.\nNa ovogodišnjem konkursu Pokrajinskog sekretarijata za privredu, zapošljavanje i ravnopravnost polova za projekte unapređenja saobraćajne infrastrukture, opština Kanjiža je dobila 4,1 milion dinara za izgradnju biciklističke staze u Horgošu, dok je opština Senta, takođe za izgradnju biciklističke staze, dobila 2,1 milion dinara. Opština Ada je na konkursu dobila dva miliona dinara za postavljanje svetlosne saobraćajne signalizacije na pešačkom prelazu.\nZamenik pokrajinskog sekretara Balint Juhas je istakao da je saradnja između resornog pokrajinskog sekretarijata i opština Kanjiža, Senta i Ada veoma dobra. Kako je Juhas naveo, te tri opštine su u proteklom periodu, sa kvalitetnim projektima uspešno konkurisale za sredstva na konkursima Pokrajinskog sekretarijata za privredu.\n„Realizacijom tih projekata značajno je unapređena saobraćajna infrastruktura u ove tri opštine, a time i bezbednost građana“, naveo je Balint Juhas i dodao da je od 2007. godine Kanjiža za tu namenu dobila 20 miliona dinara, Senta 17 miliona, a Ada 8,5 miliona dinara.\nInače, na konkursu Pokrajinskog sekretarijata za privredu, sufinansirana su ukupno 22 projekta lokalnih samouprava, i to: izgradnja kružnih tokova (4), projektovanje kružnih raskrsnica (3), izgradnja biciklističkih staza (6), projekti saobraćajnog uređenja zona škola (8) i jedan projekat izmeštanja autobuskog stajališta. Ukupno dodeljena sredstva na konkursu iznose 65 miliona dinara.\nbiciklistička staza u Horgošu, Kanjiža\nNakon uručivanja ugovora, zamenik Juhas obišao je sa domaćinima lokacije u Kanjiži, Senti i Adi na kojima su planirane investicije u saobraćajnu infrastrukturu.


SAD izvele vazdušni napad u sirijskoj provinciji Idlib\nIzvor: Vostok.rs, 02.Sep.2019, 09:30\nKršeći sve sporazume i bez obaveštavanja Moskve i Ankare, Vašington je izveo vazdušni napad u području Maret-Misrina i Kafer-Haja u provinciji Idlibu, saopštio je ruski Centar za mirenje zaraćenih strana.\nKako su objasnili u Centru za mirenje zaraćenih strana, od šest sati ujutru 31. avgusta, na inicijativu Rusije i Turske, sirijska vojska je jednostrano objavila prekid vatre u zoni deeskalacije, o čemu su obavešteni predstavnici svih zaraćenih strana. Kako se pretpostavlja, primirje će omogućiti civilima da preko humanitarnih koridora napuste Idlib. U poslednja 24 časa avijacije Vazdušno-kosmičkih snaga Rusije i Ratnog vazduhoplovstva Sirije prekinule su letove iznad Idliba. Ipak, kako navodi Centar za mirenje zaraćenih strana, u 15 sati Amerika je izvela vazdušni napad koji je doveo do mnogobrojnih žrtava i razaranja. Američka strana je saopštila da je tom prilikom uništen „komandni centar Al Kaide“ u Siriji, koji je pretio američkim građanima. „SAD su svojim akcijama dovele u pitanje dalje očuvanje primirja u zoni deeskalacije Idlib, jer su ga same prekršile. Bez obzira na granatiranja oružanih formacija, koja su izazvala američki napad, na snazi ostaje moratorijum sirijske vojske na vođenje borbi“, saopštilo je Ministarstvo odbrane Rusije. Kako su naglasili u resoru, takve akcije američke strane izazivaju čuđenje, uzimajući u obzir da Vašington optužuje Moskvu i Damask za „neselektivnu upotrebu avijacije“ u Idlibu. Čitajte više na Situacija u Siriji - iz minuta u minut\nVečernje novosti: RUSIJA SAOPŠTILA: U vazdušnom napadu SAD u Siriji brojne žrtve


Multi Pad 4 Quantum 10.1 (PMP5101C_QUAD)\nNapisao nele, 2019-08-27 21:31:17 u Novosti\nZahvaljujući SAP integratoru, kompaniji COMING – Computer Engineering iz Beograda, prva migracija u regionu na S/4HANA platformu urađena je u kompaniji MSK iz Kikinde.\nO rezultatima, procesu i izazovima konverzije biće reči na SAP skupu MOVE to S/4HANA #ONE kojiorganizuje kompanija COMING.\nNa događaju će biti predstavljene teme:\n- Osvrt na prethodni skup i prikaz rezultata koji su postignuti,\n- Moving to S/4HANA – How to approach,\n- Rezultati projekta konverzije na S/4HANA u kompaniji MSK kroz optimizaciju procesa i smanjenje troškova,\n- Organizacioni i tehnički elementi konverzije na S/4HANA u kompaniji MSK,\n- Izazovi u procesu konverzije na S/4HANA,\n- Sumiranje utisaka.\nZašto je S/4HANA platforma budućnost?\nPlatforma S/4HANA je četvrta generacija ERP rešenja kompanije SAP. S/4HANA je nova tehnologija, koji poboljšava poslovanje optimizacijom poslovnih procesa i smanjenjem troškova. Tu su i nove funkcije FIORI koje utiču na povećanje produktivnosti kod zaposlenih, a pored ovih poslovnih benefita, nova tehnologija omogućava 10 puta veću kompresiju podataka i 10000 puta bolju iskorišćenost RAM memorije u odnosu na standardni model, što opet utiče na smanjenje trošova i efikasnost. Platforma obezbeđuje praćenje transakcija u realnom vremenu, bržu/trenutnu obradu podataka i samim tim pruža kvalitetnije informacije.\nUvođenje sistema S/4HANA zahteva proveru postojećeg sistema, analizu i izradu kompleksnog plana projekta implementacije, nakon čega sledi instalacija, odnosno konverzija. Ceo proces mora biti pažljivo izveden kako bi zastoji u radu bili izbegnuti ili svedeni na minimum.\nS/4HANA – najsavremenije i najtraženije rešenje\nSAP je ovim rešenjem napravio najveći pomak u tehnologiji za poslednje dve decenije jer je kompanijama koje ga implementiraju omogućio velike uštede u poslovanju i doprineo uveliko većoj efikasnosti.\n“Navedenu činjenicu potvrđuje 8900 korisnika koji su od februara 2015 godine već prešli na S/4HANA” – kaže Nedeljko Kuduz, SAP inženjer u COMING-u.\nUkoliko želite da saznate više o S/4HANA platformi i da čujete sve o izazovima i postignutim rezultaima prve migracije na S/4HANA u regionu, posetite: https://coming.rs/vesti/sap-skup-2019/.


Srebrenici ćemo da pomognemo,neka kažu u čemu\nNovembar 04, 2015 12:05\nVučić, koji će 11. novembra učesvivati na investiciono-razvojnoj konferenciji u Srebrenici, rekao je u Sarajevu da će Srbija na tom skupu ponuditi pomoć Srebrenici.\n"Srbija će tamo doći i ponudićemo izgradnju pojedinih objekata, ponudićemo novac koji za nas nije mali. Doći će i ljudi koji će ponuditi druge sadržaje u skladu sa interesima. Mislim da ćete i vi i oni da budete zadovoljni", kazao je Vučić na zajedničkoj konferenciji sa predsedavajućim Saveta ministara BiH Denisom Zvizdicem nakon zajedničke sednice dve vlade.\nVučić je rekao da Srbija može da uradi sve što u Srebrenici od nje budu tražili.\n"Ako ljudi žele novac, mi taj novac imamo, mi nemamo problem sa likvidnošću", kazao je srpski premijer.\nPremijer Srbije Aleksandar Vučić izjavio je danas da su odnosi Srba i Bošnjaka ključni za mir i stabilnost Zapadnog Balkana i dobar život građana sve zemlje.\nVučić je na konferenciji za novinare posle zajedničke sednice Vlade Srbije i Veća ministara BiH rekao da je uveren da su odnosi dve zemlje i međusobno razumevanje danas bolji nego pre tri ili šest meseci i da će i dalje napredovati.\n"Kao što danas ovde u Sarajevu mogu samo da govorim na korektan i dobar način, to je moja obaveza i u Republici Srpskoj. Ja imam veliko poštovanje prema (predsedniku RS Miloradu) Dodiku, kao što pred njim kažem da imam veliko poštovanj prema članovima Veća ministara BiH", kazao je Vučić.\nPrema njegovim rečima takvu politiku nastaviće da vodi do poslednjeg dana na poziciji predsednika Vlade Srbije.\n"To je politika punog poštovanja teritorijalnog integriteta i suvereniteta BiH. Mi RS volimo, to je prirodno, ali ćemo nastaivit da gradimo dobre odnose sa BiH jer su dobri odnosi Srba, Bošnjaka i Hrvata ključ uspeha i npretka Balkana", poručio je premijer Srbije.\nSrbi i Bošnjaci, dodao je, moraju da razgovaraju o svim problema prethodnih 100 godina, da se oni ne bi ponavljali naradnih sto godina.\nVučić je rekao da je potpuno posvećen razvijanju dobrih odnosa Srbije i BiH.\n"Meni nije teško da pronađete milion mala i loših stvari, ali sam ponosan na energiju, trud i rad koji ulažem ne mareći za političke probleme koji ne moraju uvak da budu pozitivini. Nastaviću da radim o tome i uveren da se danas bolje razumemo nego pre tri ili šest meseci, a tim putem ćemo i nastaviti", rekao je Vučić.\nOn se osvrnuo na odnosa sa Albanijom ističući da je ranije rekao da Srbi i Albanci žive jedni pored drugih, ali da su im društva različiti i istako da to nije slučaj kada je reč o BiH.\n"Mi smo toliko slični, deli nas jednom delu religija, ali šta još? Da nekoga ne uvredim, iste su nam navike na istom prostoru živimo, Bošnjaci žive u Novom Pazaru, Sjenici, Tutinu. Å½elimo dobre odnose i za to se borimo", rekao je Vučić i dodao da se za dobre odnose bori ne zbog toga što neko drugi kao što je EU to želi, već zato što Srbija i BiH to žele.\nVučić je rekao i da očekuje predsednika Veća ministara BiH do kraja godine u Beogradu.\nVučić i Erdogan danas u Istanbulu razgovaraju tet-a-tet 4\nDa li će Amerika biti uključena u političko rešavanje kosovskog pitanja 16\nĐurić: U ponedeljak samo razgovori na tehničkom nivou 48\nLajčak: Pregovarači 28. septembra u Briselu, bez ZSO na agendi 76\nĐorđević: Još jedan neuspeli pokušaj Obradovića 13\nTužna sudbina Ivone iz Ugljara 10851\nPriština ukida platni promet na severu, zabranjuje ulazak srpskih funkcionera i vozila sa srpskim tablicama? 9330\nSKANDALOZNO: Srbi cinkarili Srbe na severu KiM! 7854\nSedmogodišnja devojčica ostala sama u autobusu kad su joj kosovski policajci bez objašnjenja odveli oca! 5340\nMađarski sud doneo odluku o izručenju Ljubiše Manitaševića Kosovu 5163\nVeterani OVK zabrinuti zbog Mustafe, najavljuju proteste\n8:48 September 25, 2020\nVučić i Erdogan danas u Istanbulu razgovaraju tet-a-tet\n8:37 September 25, 2020\nIstiče rok za prijave poslodavaca za program "Moja prva plata"\n8:32 September 25, 2020\nOd danas predsednik Vučić promoviše najbolje iz Srbije\n8:16 September 25, 2020\nSaobraćaj umerenog intenziteta\n8:02 September 25, 2020


Rodna ravnopravnost: Kako se moj posao zove u ženskom rodu\n"Vojnik/vojnikinja, sudija/sutkinja. Kako se moj posao zove u ženskom rodu?". Međunarodni dan žena ove godine prati i kampanja posvećana označavanju zanimanja ili zvanja čiji su nosioci žene – imenicama ženskog roda. Iako deo javnosti ovakve inicijative smatra iskrivljavanjem jezika, u društvu u kome ravnopravnost žena nije ostvarena, krajnji cilj je daleko iznad lingvistike.\n"Ja biram da me zovu trenerica, prosto mi nekako ljupkije i lepše zvuči bez obzira na to što to može značiti i donji deo trenerke“, kaže nam je novosađanka Agneš Ćurčić Asodi, građanska aktivistkinja i trenerica. „Ako može novinarka da bude dopisnica što isto ima drugačije značenje ili član / članica, mislim da je i trenerica OK naziv."\nOsmi mart ove godine u Srbiji obeležava i kampanja posvećena razvoju svesti o upotrebi rodno osetljivog jezika, odnosno o korišćenju ženskog roda za zanimanja koja se u srpskom jeziku tradicionalno izgovaraju isključivo u muškom. Među njima je i zanimanje naše sagovornice, koje protivnici ove inicijative često upotrebljavaju kao argument. Uz njega, tu su i zanimanja poput vojnik, sudija, psiholog, dramaturg, vozač...\nUtisak je da, uprkos tome što u Srbiji u poslednjih petnaestak godina postoji trend označavanja zanimanja ili zvanja čiji su nosioci žene – imenicama ženskog roda, takvo shvatanje stvari još nije dovoljno rasprostranjeno.\nLingvista Ranko Bugarski smatra da je uzrok ovdašnja tradicija, po kojoj su žene u podređenom položaju, ali i nedovoljna fleksibilnost jezika koji često nije podložan promenama.\n"Mislim da niko razuman, normalan i dobromisleći ne može da ima bilo šta protiv afirmacije žena u svemu što rade. Naročito u javnom životu, što ovde uključuje zanimanja, akademske titule, kvalifikacije. Jer je poznato da su žene u mnogim od tih domena nepravedno zapostavljene. To je već po tradiciji. Samo, po meni, ne bi trebalo ići u krajnosti, ne bi trebalo insitirati tamo gde se jezik opire. Ako je žena ronilac, pa neko insitira da se napravi ženski rod, kako bi glasio: ronilica? To bi delovalo prilično smešno. Moglo bi se navesti još na desetine primera gde prosto jezik kao da ne raspolaže nekim odgovarajućim mogućnostima", ocenio je Bugarski.\nInicijativa da nedelju uoči 8. marta prati kampanja posvećena upotrebi rodno osetljivog jezika, u delu medija su, međutim, dočekali različiti komentari. Tako se, na primer, o korišćenju pojedinih imenica u ženskom rodu može čitati i kao o "silovanju jezika" ili "eurofanatičnom idiotizmu".\nMoć jezika u formiranju društvenih stavova\nPoznata glumica Mirjana Karanović, uz konstataciju da će otpor uvek pratiti nešto što je novo, ukazuje da je, iako mnoge reči objektivno ne zvuče dobro u ženskom rodu, krajnji cilj daleko iznad lingvistike.\n"Mislim da su neke druge stvari mnogo bitnije i da je ovo samo možda povod da se razgovara o različitom odnosu prema muškarcu i ženi koji rade isti posao i to jeste evidentno tako. Na tim razgovorima mislim da treba da počiva priča o ravnopravnosti među polovima", rekla nam je Mirjana Karanović, a na tom tragu je i mišljenje poverenice za zaštitu ravnopravnosti, Nevene Petrušić, koja ukazuje da jezik ima moć da utiče na formiranje društvenih stavova.\n"Evo vi ćete i danas moći da čujete da su žene lepši, nežniji, slabiji pol, lepša polovina, a kada tako govorimo mi zapravo negujemo stereotip da su žene slabe, nesamostalne, nemoćne, a ako bi takve bile onda se zna gde ima je mesto i kakva im je uloga. I zato, ako se zalažemo za ravnopravnost žena i muškaraca, potrebno je da jezik bude rodno osetljiv i da naš govor bude takav da žene čini vidljivim u profesijama, u zanimanjima, titulama i da kroz jezik izrazimo njihovu ravnopravnost i njihovo dostojanstvo", kaže Nevena Petrušić.\nStavove naših sagovornica ilustruju poslednja istraživanja. Naime, 42 odsto građana Srbije smatra da su žene najviše diskriminisana grupa u društvu, a takvo njihovo uverenje potvrđuju brojni primeri, pre svega u sferi rada i zapošljavanja.\nStatistički gledano, žene u Srbiji u proseku zarađuju manje od muškaraca - prosečna plata visokoobrazovane žene u Srbiji je za više od 17.000 dinara (oko 150 evra) manja od prosečne plate visokoobrazovanog muškarca.\nNevena Petrušić, uz čestitke upućene ženama povodom 8. marta, zaključuje da uprkos pozitivnim pomacima, ravnopravnost žena u Srbiji još uvek nije ostvarena.\n"Po tome kakav je položaj žena u jednom društvu, vi možete ceniti koliko je to društvo, ta društvena zajednica dostigla stepen demokratičnosti i koliko se zaista zasniva na poštovanju ljudskih prava", zaključuje Nevena Petrušić.


Ukrajina prestala da emituje ruske televizijske kanale\nVećina ukrajinskih provajdera prestala je da emituje četiri glavna ruska televizijska kanala, što je Moskva ocenila kao kršenje međunarodnih obaveza i napad na slobodu medija.\nKijev: Ruske informacije sastoje od pretnji ukrajinskoj nacionalnoj bezbednosti\n"To se svakako može posmatrati samo u smislu napada na demokratske slobode i kršenje međunarodnih obaveza od Ukrajine", rekao je komesar za ljudska prava ministarstva Konstantin Dolgov za rusku agenciju RIA Novosti.\nDolgov je naveo da je sudska odluka Kijeva da zabrani ruski televizijski sadržaj "kršenje svakog prava na gledanje televizije i mogućnosti pristupa medijima na ruskom".\nKomesar je podsetio da su vlasti u Kijevu obećale i "proglasile posvećenost osnovnim ljudskim pravima i slobodama, demokratskim načelima".\n"Naravno, ova odluka ni na koji način se ne uklapa u takvu izjavu", primetio je Dolgov.\nKijevski Okružni upravni sud juče je doneo odluku da se obustavi emitovanje četiri ruska televizijska kanala u Ukrajini dok traje sudski postupak, a očekuje se da će tužba biti razmatrana kasnije ove nedelje.\nUkrajinske insitucije za nadzor medija tvrde da se ruske informacije sastoje od "pretnji ukrajinskoj nacionalnoj bezbednosti, suverenitetu i teritorijalnom integritetu, promovišu rat, nasilje, surovost, širenje medjuetničke i rasne netrpeljivosti, podstiču verske sukobe i krše ljudska prava i slobode".\nDo sada je 443 od 703 ukrajinskih provajdera koji su licencirani pri Nacionalnom televizijskom i radiodifuznom savetu Ukrajine, poštujući nezvanične "preporuke" institucija za nadzor medija, obustavilo prenošenje ruskog Prvog kanala, NTV-Svet, RTR Planeta i Rusija 24.\nUGLEDAJMO SE NA NEMCE Većina ne želi PETARDE u novogodišnjoj noći\n"Izrael odlučio da blokira posetu članicama Kongresa SAD"


Trampov poker na sve ili ništa: Džoker protiv Pentagona da bi oslobodio društvene mreže - 02.12.2020, Sputnik Srbija\nObjava predsednika SAD da će, ukoliko ne bude ukinuta mera koja štiti kompanije — vlasnike društvenih mreža od odgovornosti za korisnički sadržaj, staviti veto... 02.12.2020, Sputnik Srbija\nanalize i mišljenja, komentari i analitika, donald tramp, pentagon\n19:16 02.12.2020 (Osveženo: 19:31 02.12.2020)\nObjava predsednika SAD da će, ukoliko ne bude ukinuta mera koja štiti kompanije — vlasnike društvenih mreža od odgovornosti za korisnički sadržaj, staviti veto na zakon kojim se utvrđuje vojni budžet za 2021. godinu, partija je pokera u kojoj Tramp, nezadovoljan Pentagonom i Tviterom, nema šta da izgubi, smatra politikolog Aleksandar Pavić.\nKomentarišući seriju tvitova u kojima američki predsednik ukazuje na to da paragraf 230 Zakona o komunikacijama, koji štiti društvene medije od tužbi, predstavlja „ozbiljnu pretnju“ američkoj nacionalnoj bezbednosti i integritetu izbora i njegovu najavu da će, ukoliko ovaj paragraf ne bude ukinut, vetom blokirati Zakon o odobrenju nacionalne odbrane, Pavić kaže da je ovaj zakon svake godine predmet trgovine između političkih partija u Kongresu i samog predsednika. Međutim, ove godine je to dodatno zaoštreno.\nTrampov „poker“ sa Pentagonom\nTramp je prethodno, podseća Pavić, da bi odobrio ovaj zakon, tražio nešto drugo — povlačenje odredbe koja se tiče preimenovanja nekih američkih vojnih baza koje su nosile imena vojskovođa Konfederacije.\n„To nije prolazilo i neki smatraju da je ovaj sadašnji potez zapravo skretanje pažnje sa tog prethodnog. Drugi razlog je taj što se aktuelna politička bitka u SAD bliži svom vrhuncu. Silna neizvesnost oko ishoda predsedničkih izbora uslovila je da smo svedoci svojevrsne igre ’pokera‘ u američkoj politici. Tramp je, naime, već pokazao svoje nezadovoljstvo Pentagonom time što je smenio ministra odbrane i postavio svog čoveka, a i javno je govorio da je većina u vojnom vrhu protiv njega, ali da je vojska za njega. U ovom trenutku on zna da može da ucenjuje Kongres jer se bliži kraj ovom sastavu tog tela, a naredni sastav će, ukoliko Tramp zaista blokira vojni budžet, praktično morati ponovo da pregovara o tom pitanju. Pentagon je te činjenice vrlo svestan“, navodi Pavić.\nZato predsednik SAD, primećuje naš sagovornik, sada „igra“ svoje karte kako bi dobio ono što želi već neko vreme — promenu sekcije 230 Zakona o komunikacijama ili njeno potpuno ukidanje.\n„Bitka oko paragrafa 230 traje godinama, a posebno je postala aktuelna u poslednjih godinu dana, kada su društvene mreže, pre svega Tviter, otvoreno počele da cenzurišu Trampa i vesti koji bi njemu mogle da idu u prilog. U tom smislu ovaj potez američkog predsednika nije iznenađenje, a on je iskusan trgovac i očigledno dobar pokeraš. On zna šta je sve u igri i zna da, na neki način, nema šta da izgubi“, kategoričan je Pavić.\nPrepreke za Bajdena\nUslovljavanje vojnog budžeta ukidanjem paragrafa 230 Zakona o komunikacijama bivši dopisnik „Politike“ iz Vašingtona Milan Mišić vidi kao politički potez američkog predsednika koji treba da oteža posao njegovom nasledniku.\n„Treba imati u vidu da su ’natezanja‘ oko budžeta stalni faktor američke politike. Podsetimo se Obamina dva mandata kada je u nekoliko slučajeva, zbog odbijanja republikanaca da prihvate budžet koji je administracija predložila, dolazilo do blokade vlade. Drugi element ovog poteza je očigledna Trampova strategija opstrukcije svega i svačega u završnici mandata, kako bi Bajdenu otežao početak upravljanja Amerikom“, smatra Mišić.\nKao treći razlog ovakve Trampove najave Mišić navodi to da je odgovornost društvenih mreža postala globalna tema.\n„Sa eksplozijom popularnosti društvenih mreža poslednjih godina, narasla je i njihova moć. Društvene mreže se koriste u razne svrhe, a njihova funkcija u politici je da širenjem raznih teorija zavere ’zamute‘ vodu, odnosno otežaju poziciju jedne strane, a ojačaju onu sopstvenog tabora. O tome se vode rasprave na globalnom nivou i sve ide ka tome da se ipak uvede neka mera njihove odgovornosti. Međutim, pitanje je koliko će u finišu svog mandata Tramp uspeti da to ozvaniči, a ono što je glavno je kakav će biti konačni ishod izborne trke, s obzirom na to da je trenutno stanje u Senatu 50 prema 48 za republikance, a imamo naknadnu trku u jednoj od saveznih država, čini mi se u Džordžiji“, objašnjava Mišić.\nKako dodaje, to što su društvene mreže uz Trampove objave stavljale upozorenje da činjenično nisu tačne i da korisnike mogu dovesti u zabludu, jeste rezultat, sa jedne strane, njihovog naknadnog buđenja, a sa druge strane i okolnosti da su te visokotehnološke kompanije iz Kalifornije, koja je uporište i bastion Demokratske partije.\nDa li će Tramp zaista blokirati vojni budžet?\nMišić veruje da Trampova najava veta može značiti realnu mogućnost da američki predsednik blokira vojni budžet ukoliko paragraf 230 ne bude ukinut. I politikolog Aleksandar Pavić smatra da Tramp sigurno neće sam sebi „skočiti u usta“.\n„On će sačekati reakciju, u smislu da li će biti pomeranja sa druge strane ka nekom kompromisu ili će se pak situacija dalje zaoštravati, pa će se tome prilagoditi. Njemu svakako sada odgovara zaoštravanje političke klime jer je vrlo nezadovoljan načinom na koji su se brojali glasovi i smatra da je na izborima pobedio. U tom smislu i ovi poslednji događaji su deo velike političke bitke koja se odigrava i Americi“, zaključuje Aleksandar Pavić.\nPodsetimo, kompanije poput Tvitera i Fejsbuka zaštićene su od zakonske odgovornosti za sadržaj koji postavljaju njihovi korisnici, u okviru paragrafa 230 Zakona o komunikacijama iz 1996. godine, zato što se smatraju „platformama“ a ne „izdavačima“ koji mogu da budu tuženi za sadržaj. Predsednik Tramp je i pre izbora više puta ukazivao na to da je ovaj paragraf veoma problematičan i da otvara put cenzuri i pristrasnosti i pozivao zakonodavce da izmene ili ukinu odredbu.


U toku je druga faza ovog projekta koji podržava Kraljevina Švedska, a za sada učestvuje 11 lokalnih samouprava čiji predstavnici su se danas okupili na sastanku u zgradi Republičkog geodetskog zavoda (RGZ) u Beogradu.\nIdeja nadležnih je da se nakon završetka ovog projekta, koji Švedska finansira sa dva miliona evra, u celu priču uključe i svi preostali gradovi i opštine u zemlji.\nDirektor Republičkog geodetskog zavoda (RGZ) Borko Drašković kaže da ovaj projekat na dobar način pokazuje kako izgleda odnos Srbije prema investitorima i klijentima u 21. veku, odnosno, zemljišne administracije prema privredi i društvu u celini.\n"Investitorima se omogućava da na jednom mestu dobiju sve neophodne informacije za donošenje ispravnih odluka", navodi Drašković za Tanjug.\nNakon završetka ovog projekta, ideja je da Republički geodetski zavod krene u realizaciju izrade ekološke i stambene digitalne mape zemlje, a u skladu sa agendom Ujedinjenih nacija 2030 o održivom razvoju i stvaranju pametnih gradova, kaže Drašković.\nProjekat izrade investicione mape se realizuje uz stručnu podršku Lantmaterieta - švedske agencije za kartografiju, katastar i registraciju zemljišta a prethodio mu je pilot projekat koji je RGZ realizovao sa Ministarstvom građevinarstva za područja gradskih naselja Kikinda i Vladičin Han.\nNjihove, investicione mape već su postavljene na digitalnoj platformi GeoSrbija.\nAmbasador Švedske u Srbiji Jan Lundin kaže da projekat ide po planu i da se stvaranjem investicione mape kojoj svi mogu da pristupe povećava transparentnost a smanjuje potencijal za korupciju.\n"Povećava se mogućnost za investicije, uključujući i one iz Švedske. Ovo je vrlo dobar projekat i deo podrške Švedske na putu Srbije ka održivom razvoju i ka Evropskoj uniji", rekao je Lundin za Tanjug navodeći da ta zemlja svake godine ulaže 14 miliona evra u reforme u Srbiji.\nPredsednik Opština Ćuprija Ninoslav Erić kaže da je ta lokalna samouprava napravila jednu od najvećih industrijskih zona u centralnoj Srbiji na 700 hektara i da je za njih veoma značajno da budu vidljivi na digitalnoj platformi.\n"To što ulazimo u Nacionalni registar investicionih mapa znači da će Opština Ćuprija sve lokacije koje ima moći da prezentuje i biće dostupne svima, kako u zemlji tako i u inostranstvu. Svako će moći sa bilo koje tačke Zemljine kugle da vidi da postoji tačno određen deo Ćuprije koji može da se iskoristi...", rekao je Erić.\nZamenik gradonačelnika Čačka Milica Dačić ističe da taj grad već ima spremne lokacije za investitore i da se radi na njihovom infrastrukturnom opremanju, a reč je o zemljištu kako u privatnoj tako i javnoj svojini.


RTCG - Radio Televizija Crne Gore - Nacionalni javni servis :: Politika :: Savjet za odbranu da verifikuje odluke Predsjednika\n26. 07. 2019. 06:36 >> 06:36 0\nSocijaldemokratska partija (SDP) podnijela je amandmane na Izmjene i dopune Zakona o odbrani o kojima će danas raspravljati Odbor za bezbjednost.\nIzmjenama i dopunama Zakona o odbrani predviđeno je da "Predsjednik Crne Gore, na predlog ministra, donosi odluku o upotrebi vojnih vazduhoplova i protivvazduhoplovnih sredstava članica Sjevernoatlantskog saveza u vazdušnom prostoru Grne Gore protiv civilnih vazduhoplova koji se koriste kao oružje za izvršenje terorističkog napada i vojnih vazduhoplova koji predstavljaju prijetnju po bezbjednost Crne Gore".\nSDP traži da Savjet za odbranu i bezbjednost verifikuje ovakvu odluku predsjednika.\nU članu 14 Zakona o izmjenama i dopunama Zakona o odbrani, nakon stava 3 dodaje se novi stav koji glasi: „Odluka predsjednika Crne Gore iz stava 3 će biti predmet verifikacije na prvoj narednoj sjednici Savjeta za odbranu i bezbjednost koja će se održati najkasnije u roku od mjesec dana od njenog donošenja“, navodi se u amandmanu koji su podnijeli poslanici SDP.\nNovi zakon predlaže i da predsjednik Crne Gore upućuje zahtjev za aktiviranje člana 5 Sjevernoatlantskog ugovora i prenosi ovlašćenje za komandovanje operacijama komandantu Sjevernoatlantskog saveza nadležnom za vođenje operacija na teritoriji Crne Gore.\nSDP predlaže da ovakvu odluku predsjednik donosi na osnovu odluka Savjeta za bezbjednost i odbranu.\n"U članu 13 Zakona o izmjenama i dopunama Zakona o odbrani, u stavu 4, nakon riječi „ugovora i“ dodaje se zarez i riječi: „na osnovu odluka Savjeta za odbranu i bezbjednost,“, predlaže SDP u amandmanima.\nSDP Savjet za odbranu\n07. 08. 2020. 60\n06. 08. 2020. 151\nSDP iskren u namjerama da pravi jaku Crnu Goru


In Centar - Konferencija "Upgrade in Belgrade" Beogradske berze\nKonferencija „Upgrade in Belgrade“\noktobar 22, 2018 25.12.2018. Vesti\nVeliko nam je zadovoljstvo da vas obavestimo da je naš hab medijski partner ovogodišnje međunarodne konferencije Beogradske berze „Upgrade in Belgrade“ koja će se održati 15. novembra u Beogradu.\nKroz panel diskusije i specijalna ekspertska predavanja konferencija će se baviti trendovima koji su najaktuelniji na domaćem i svetskim tržištima kapitala. Pored osvrta na aktuelne makroekonomske tokove, kao i budućnost tržišta kapitala u regionu, na ovogodišnjoj Konferenciji Berze značajan akcenat biće stavljen na teme koje se odnose na alternativne pristupe investiranja, kao i mogućnosti primene novih tehnologija u ovoj oblasti.\nKonferencija obuhvata dva simultana dešavanja – panel deo Konferencije i Investitorsku konferenciju. U okviru panel dela Konferencije relevantni eksperti iznose svoje stavove i prezentuju najaktuelnija saznanja iz oblasti direktno ili indirektno vezanih za tržišta kapitala – makroekonomije, geopolitičkih promena, kao i novih proizvoda, investicionih alternativa ili rešenja na tržištu.\nU okviru investitorskog dela Konferencije održavaju se B2B sastanci između predstavnika vodećih listiranih kompanija u regionu i investitora koji pokrivaju predmetna tržišta. Investitorski deo Konferencije se organizuje u saradnji sa jednom od vodećih investicionih banaka na području Centralne i Istočne Evrope – WOOD & Company.


Dina Vulovic | Equilibrio blog\nAll Posts By Dina Vulovic\nNapisao/la: Dina Vulovic Posted on maj 25, 2015 januar 24, 2018 U kategoriji: Učenje jezika\nNapisao/la: Dina Vulovic Posted on april 24, 2015 januar 24, 2018 U kategoriji: Učenje jezika\nUz muziku je sve lakše (i lepše), zar ne? Ne samo da slušamo muziku svakog dana, već je i koristimo u učenju. Neko vam je sigurno rekao da je klasična muzika odlična za koncentraciju,\nJedan od načina da se upozna neka kultura ili mentalitet jeste da se zaviri u jezik kojim se pripadnici te jezičke zajednice služe. Reči i izrazi mogu nam otkriti koliko su jezici,\nNa bezmalo svakom nivou od A1- C2, onako kako ih je definisao Zajednički evropski okvir Saveta Evrope, govornici engleskog jezika prave iste greške. Istini za volju, što dalje napredujete na skali od A1 do C2,\nNapisao/la: Dina Vulovic Posted on jun 19, 2014 januar 24, 2018 U kategoriji: Učenje jezika\n‘Oh, dear…‘ Lepo ja kažem, trebalo je da dođemo ranije.


Brnabić: Vučić uradio više za regionalnu saradnju od svih kritičara – Studio B\nBrnabić: Vučić uradio više za regionalnu saradnju od svih kritičara\nObjavljeno: 15.12.2020. 11:01 Izmenjeno: 15.12.2020. 11:01\nPremijerka Ana Brnabić kaže da je predsednik Aleksandar Vučić uradio više za regionalnu saradnju nego svi zajedno koji ga kritikuju u poslednjih 25 godina.\nNavodi da je Vučić pokrenuo „Mini Šengen“, koji Bosna i Hercegovina nije prihvatila.\n„To je inicijativa koja bi doprinela da lakše putujemo, da mladi mogu lakše da studiraju u državama regiona i lakše nađe posao“, rekla je Brnabić za TV Pink.\nOna je navela da je Vučić prvi političat koji je posle 76 godina pozvao u zvaničnu posetu premijera Albanije i da je za to bila potrebna hrabrost i vizija koju, kako kaže, „niko od salonskih političara nije imao“.\n„Da dovodite u pitanje Republiku Srpsku i da kažete da je to smetnja funkcionalnosti BiH, to znači da vi ne znate baš ništa o BiH i RS. Idite u RS koliko je tim ljudima važna RS za bezbednost“, rekla je ona.\nNavodi da funkcionalnost ili nefunkcionalnost BiH ne zavisi od Beograda i Banjaluke i da je važan kvalitet života građana u BIH.\nOna je navela da je Beograd sa Sarajevom dogovorio izgradnju mosta između LJubovije i Bratunca, koji je važan za ljude koji tamo žive.\n„Uložili smo novac i izgradili most, koji građani RS danas ne mogu da koriste, ne zbog Beograda i Banjaluke već zbog Sarajeva. Neko u Sarajevu nije bio efikazan da kaže „hajde ovo da uradimo kao gest dobre volje, jer to je BiH“, a ne da kažu nemoj to da uradimo to je RS. To su srtvari koje prave razliku između funkcionalnih i drugačijih dražava“, navela je ona.\nPodseća da je Srbija rekla da hoće da gradi autoput ka Sarajevu, ali da je „dogovoriti se sa Sarajevom o trasi autoputa ravno lansiranju rakete na mesec“.\nZbog toga što nije bilo moguće da se sa Sarajevom dogovore oko trase Srbija, kako je rekla, danas gradi dve trase autoputa ka Sarajevu – jedna je Kuzmin – Sremska Rača do Bjeljine i drugi Požega -Užice- Kotroman.\n„Tu inicijativu je dao Vučić. Kažete da se mešamo u unutrašnje pitanje BiH. Kako? Tako što gradimo aerodrom Trebinje. To je još jedan aerodrom u BiH“, navela je ona.


Građanski bunt ili obojena revolucija: Kakva je uloga SAD u protestima u Hongkongu - 16.08.2019, Sputnik Srbija\n„Novi Sputnjik poredak“ večeras u 21 čas istražuje — šta se krije iza protesta u Hongkongu. 16.08.2019, Sputnik Srbija\nZbog čega demonstranti postaju sve nasilniji i da li time pokušavaju da isprovociraju novi Tjenanmen? Kakva je uloga SAD u protestima u Hongkongu i kakvu je pretnju Pekingu uputio Džon Bolton, savetnik američkog predsednika za nacionalnu bezbednost? Da li će predsednik Kine Si Đinping prihvatiti savet Donalda Trampa, ili će upotrebiti recept Emanuela Makrona?\nOdgovore na ta pitanja će u razgovoru sa Nikolom Vrzićem potražiti doktor Jovan Čavoški iz Instituta za modernu istoriju Srbije i diplomata Zoran Milivojević.


Komšić bez odluke o koaliciji - Svet - Dnevni list Danas\nPočetna » Svet » Komšić bez odluke o koaliciji\nKomšić bez odluke o koaliciji\nStranka Demokratski front (DF), kojoj je na čelu član Predsedništva Bosne i Hercegovine Željko Komšić, nije danas odlučila da li će učestvovati u vlasti koja bi trebalo da bude uspostavljena na osnovu rezultata parlamentarnih izbora u BiH održanih u\noktobru prošle godine.\n0Piše: FoNet 12. marta 2019. 22.07\nČelnici DF otvorili su danas raspravu toj mogućnosti, ali će konačnu odluiku doneti na narednoj sednici stranačkog vrha, prenose sarajevski mediji, pozivajući se na potvrdu iz centrale Komšićeve stranke.\nMediji u BiH su ranije najavili mogućnost da članovi Predsedništva DF danas donesu odluku kojom će prihvatiti poziv Stranke demokratske akcije (SDA) da se pridruže vladajućoj većini na nivou države i entiteta Federacija BiH. U saopštenju nakon sastanka čelnika DF, održanog iza zatvorenih vrata, navedeno je da će nakon „sadržajne i vrlo argumentirane rasprave“ o eventualnom učešću u vlasti sa svim parlamentarnim strankama, nekoliko članova predsedništva pripremiti predloge kako bi se o njima moglo odlučivati na sledećoj sednici.\nStranka demokratske akcije, kao vodeća bšnjačka stranka, već mesecima poziva partije naklonjene bošnjačkom biračkom telu da joj se pridruže u vladajućoj koaliciji. U toj kolaiciji bi trebalo da budu HDZ BiH i Savez nezavisnih socijaldemokrata (SNSD) Milorada Dodika.\nBiH, Demokratski front, koalicija, Željko Komšić\nTrivić: Nastavljaju se razgovori o zakonu koji će zaštititi ćirilicu


aleksandar maksimovic\t 19.04.2021. 12:54h\n„Elektroprivreda Srbije“ ostvarila je izuzetne rezultate i nadmašila postavljene ciljeve uprkos otežanim uslovima poslovanja koje je nametnula pandemija kovid-19. Samo od prodaje električne energije na slobodnom tržištu, EPS je od početka 2021. godine imao zaradu od oko 74 miliona evra. Od 1. januara do 6. aprila na berzama je prodato 1,4 milijarde kilovat-sati električne energije, a nije bilo potrebe da se energija kupuje. To je oko tri puta veća prodaja električne energije na berzama nego u istom periodu 2020. godine zahvaljujući odličnim hidrološki uslovima i znanju stručnjaka EPS-a.\nSvi rezultati nastavak su domaćinske politike poslovanja i korišćenja svih domaćih resursa. U 2020. godini kada je veoma bilo teško ostvariti uspešne rezultate i ispuniti zacrtane planove EPS je imao četiri puta veći profit od planiranog. Zabeležili smo neto dobit od 16,2 milijarde dinara i ispunili proizvodne planove. EPS je u prošloj godini samo u budžet Srbije uplatio više od 80 milijardi dinara. Time smo doprineli stabilnosti zemlje u jednoj od najtežih godina, u kojoj je pandemija kovid-19 blokirala celu planetu i promenila način života građana. Prebrodili smo sve izazove i sa profitom od oko 137 miliona evra uspešno završili 2020. EPS je pokazao snagu i otpornost zahvaljujući stručnim i posvećenim zaposlenima i bio pouzdan energetski oslonac za celu Srbiju, domaćinstva, fabrike, bolnice.\nEPSizvoz strujeMilorad Grčić


Petak, 24.09.2021 08:18\nIzaberite podkategoriju... Tenis OI Tokyo 2020 Auto moto Atletika Borilački Planinarenje Vaterpolo Vaterpolo - lige Crne Gore Sportovi na vodi Video Vremeplov Ostali sportovi Info BET Sportski horoskop Naš stav Promo Sport\n17.09.2021 15:26 Administrator DC\nKompanija G-Petrol i ove godine je generalni pokrovitelj G-Drive štafetnog polumaratona koji će se održati u nedjelju, 19. septembra u Sarajevu. Ovoga puta, nakon uspješne trke u Banjaluci, Sarajlije će imati priliku da pokažu svoj timski duh i spremnost na saradnju kroz sport. „Štafetni polumaraton je odlična prilika da sa svojim prijateljima,...\n16.09.2021 04:29 Administrator DC\nOdržan Sverspski atletski kup\nPovodom Dana srpskog jedinstva, slobode i nacionalne zastave, u Trebinju je održan prvi Svesrpski atletski kup. Učešće je uzelo stotinu atletičara iz pet atletskih saveza Republike Srpske, Srbije i Kosova i Metohije. Na kraju najbolji su bili atletičari iz Vojvodine, druga je bila selekcija Republike Srpske, a treće mjesto pripalo je takmičarima centralne Srbije. Na ovaj način, i kroz...\n15.09.2021 15:19 Administrator DC\nDvije medalje za Rogatičane\nČlanovi Srpskog atletskog kluba “Rogatica” Andrej Ćebić i Magdalena Ilić osvojili su bronzane medalje na Svjetskim školskim igrama u Beogradu. Trener ovoga kluba Dejan Mićević rekao je danas novinarima da je Ćebić medalju osvojio u skoku udalj, a Ilićeva u skoku uvis. Mićević kaže da je Ćebić osvojio još jednu bronzanu medalju u štafeti, a bio četvrti u finalnoj trci na 100 metara....\n25.08.2021 19:17 Tatjana Golijanin\nAtletičari donijeli pregršt medalja\nRedovni treninzi tokom cijelog ljeta, uprkos velikim vrućinama, entuzijazam, ali prije svega ogromna ljubav prema kraljici sportova, doprinijeli su tome da se vlasenički atletičari u dva dana okite sa 36 medalja. “Poslije kraće takmičarske pauze, članovi Atletskog kluba Vlasenica nastupili su na Prvenstvu Republike Srpske za seniore koje je u petak, 20.8.2021. godine održano na...\n22.08.2021 16:13 Administrator DC\nOdržan Atletski miting na Sokocu\nNa Atletskom mitingu na Sokocu, i dva prvenstva Republike Srpske za mlađe pionire i seniore, nastupilo je oko 150 takmičara iz 25 atletskih klubova, 17 iz Srpske, te osam iz Federacije BiH, Srbije i Crne Gore. Stadion "Bara" Sokolac (foto:sportdc.net) Na održanom seniorskom prvenstvu Republike Srpske u Sokolcu, AK Borac bio je najuspješniji klub sa...\n21.08.2021 14:15 Administrator DC\nKenijska tehnika skoka u vis\nZadi Čongvo možda nije očekivala ovoliki publicitet nakon svog nastupa na Svjetskom prvenstvu (u-20), dogodio se i to ne zbog plasmana, već zbog – neobične tehnike. Jedna od atletičarki koja je osvojila srca navijača diljem svijeta upravo je navedena Kenijka i to zbog osebujne tehnike prilikom izvođenja skoka u vis. Takmičenje je završila uvjerljivo na posljednjem mjestu, prva do...\n20.08.2021 20:25 Administrator DC\nRomanija u bojama Borca\nAK Borac najuspješniji na seniorskom prvenstvu RS Na danas održanom seniorskom prvenstvu RS u Sokolcu, AK Borac bio je najuspješniji klub sa osvojenih 10 titula. Prvaci RS postali su : -Voislav Gruiša ( disk,kugla) -Jovan Rosić ( 400m,800m) -Luka Ivičić (motka,400 pr) -Zlatan Šeranić ( kladivo) -Branka Jotanović ( kladivo) -Jovana Pavlović...\n20.08.2021 13:11 M.Muharemović\nMeđunarodni atletski miting danas u Sokocu\nMeđunarodni atletski miting “Sokolac 21” održaće se danas na stadionu “Bara” u Sokocu, a u sklopu toga organizovana su dva atletska prvenstva Republike Srpske, pojedinačno za seniore i pojedinačno za mlađe pionire. Prema najavama organizatora očekuje se nastup oko 150 atletičara iz 12 klubova iz Republike Srpske kao i sedam klubova iz Federacije BiH, Srbije i Crne Gore. Trener u...


Volite li da jedete slaninu? - Pecina posla\nVolite li da jedete slaninu?\nUkoliko mislite da znate sve o ovom slasnom suhomesnatom proizvodu, razmislite malo bolje. Ovih sedam činjenica bi mogle da vas iznenade… 🙂\nMiris dimljene slanine nadahnuo je čitav rang zapanjujućih proizvoda uključujući i kolonjsku vodicu kreiranu još 1920. godine od strane jednog pariskog mesara. Proizvod je sadržavao 11 esencijalnih ulja, od čega je jedno poticalo od omiljeng sušenog svinjskog trbuha.\nZaboravite na pastu za zube sa eteričnim uljima hibiskusa, mente i drugog osvežavajućeg bilja – potražite onu s mirisom slanine. Pasta sa ovim dimljenim sastojkom čisti zube na tradicionalan način, ali vam osigurava svež dah.\nNeke nacije je slave\nNeke nacije su toliko opsednute slaninom da im posvećuju posebnu pažnju i manifestacije. Subota pre Praznika rada u Sjedinjenim Američkim Državama, na primer, smatra se neslužbenim danom slanine. Ljubitelji tog dana uživaju u hrani, piću i aktivnostima nadahnutim masnim svinjskim zalogajčićima. Srpska Slaninijada u Kačarevu ove godine je održana jubilarni 30. put za redom.\nSlanina sadrži mikronutrijent po imenu kolin, koji je važan za razvoj hipokampusa u mozgu, dela rezervisanog za pamćenje. Studija sa univerziteta u Severnoj Karolini sugeriše da isti sastojak može doprineti boljem razvoju mozga kod nerođenog deteta ako trudnica konzumira hranu bogatu tim elementom…\nSada naseckajte tanko slaninu, a možda i crni luk uz nju i uživajte… 😉\nKljučne reči u članku: Iznenaditi, Korisno, Slanina, Suhomesnato, Zanimljivo, Zdravo\nČorba od slatkog kupusa - Pecina posla says:\n[…] – 400 g mesnate slanine […]


Narodna stranka: Uhapšen Novaković i još sedmoro ljudi zbog protesta. Stefanović: Napad na policajce\nNarodna stranka saopštila je danas da je policija u Vrbasu privela poverenika te stranke za Vojvodinu Borislava Novakovića i još sedam ljudi koji su se protivili uklanjanju bašte kafića, za koju u toj stranci tvrde da se ruši po nalogu Andreja Vučića, prenosi beta.rs.\nMedju privedenima je i član Narodne stranke Ognjen Vujičić, suvlasnik "Kafea centar", čiju baštu danas ruše.\nNarodna stranka je navela da su se privedeni protivili "bespravnom uklanjanju objekta koje opština Vrbas sprovodi bez valjane dokumentacije, a uz podršku više od 30 policajaca".\n"Narodna stranka traži hitno oslobadjanje svih privedenih i poziva režim da se urazumi i ne hapsi političke protivnike. Pravni tim Narodne stranke, sastavljen od najuglednijih advokata, nalazi se u Vrbasu i upotrebiće sva legalna sredstva da privedeni budu oslobodjeni", navodi se u saopštenju.\nTa stranka je ocenila da je Vujičić postao meta vlasti samo zbog toga što nije krio pripadnost Narodnoj stranci.\n"Moramo stati na put bahatosti Andreja Vučića koji je ovim hapšenjem pokazao da ne preza ni od upotrebe sile protiv svih koji se usude da mu se suprotstave. Ne dozvolimo da se legalizuje kafana na Pančićevom vrhu i rušenje Savamale samo zato što to podržava Aleksandar Vučić, dok se istovremeno protivpravno ruši letnja bašta u Vrbasu, jer Andrej Vučić želi da uputi poruku kako će proći svaki gradjanin koji ne skriva pripadnost opozicionoj stranci", navela je Narodna stranka.\nStefanović: Policija postupala u skladu sa zakonom, Novaković napao policiju\nMinistar unutrašnjih poslova Nebojša Stefanović osudio je danas, kako je naveo, napad na policajce u opštini Vrbas za koji je optužio poverenika Narodne stranke za Vojvodini Borislava Novakovića i grupu ljudi koju je predvodio.\nNarodna stranka ranije je saopštila da je policija privela Novakovića i još sedam ljudi zbog protivljenja rušenju bašte u centru tog grada, čiji je vlasnik član te partije Ognjen Vujičić.\nTa stranka je ocenila da je rušenje tog objekta motivisano činjenicom da Vujičić nije krio da je član Narodne stranke.


Novi Kneževac – V međunarodni moto susret - Војводина News\nOd 19. do 21. avgusta u parku Novog Kneževca Moto klub “Novi Kneževac”organizovao je V međunarodni moto-susret.\nSusretima je prisustvovalo preko 30 moto klubova iz Srbije, Hrvatske (Osijek), BiH (Tuzla), Rumunije (Deta) i Mađarske (Kiškunhalaš, Šandor Folvar, Segedin, Jankovac i Budimpešta) sa preko 250 motorista i gostiju bez motora.\nPrvog dana je u večernjim satima organizovano takmičenje neafirmisanih rok bendova na kojem su učestvovali “Frenija” iz Ade koja je zauzela prvo mesto, “Restrikcija” iz okoline Zrenjanina koja je bila druga i grupa “Opsešn” iz Mužlje koja je bila treća.\nDrugog dana su motoristi uživali u okolini Novog Kneževca, obišli su Đalu, mesto na granici sa EU, u svečanom defileu gde im je Lovačko društvo iz mesta priredilo ručak u Lovačkom domu.\nU večernjim satima je održan koncert pobedničke grupe koja je bila predgrupa “Rokstarze”, rok grupe iz Novog Kneževca koja je tada slavila peti rođendan.\nGlavni sponzor ovih susreta je bila Opština Novi Kneževac uz učešće mnogo drugih sponzora, a predsednik Kluba dr Emil Tomas i član predsedništva Aleksandar Saša Bandin se nadaju da će takmičenje neafirmisanih rok grupa preći u tradiciju i upisati se opštinsku manifestaciju. Tokom dve večeri dobre svirke meštani su pored gostiju uživali u svemu što su domaći motoristi organizovali – DKP


Zbog doprinosa u svetskoj muzici, univerzitet u Njukaslu je svom bivšem studentu Brajan Feriju, koji je na istom diplomirao likovnu umetnost početkom 70-ih godina, uručio počasni doktorat iz muzike, čime je poznati muzičar zvanično postao „doktor muzike“.\nMada je sve upućivalo na to da će Brajan kada poraste postati farmer poput njegovog oca koji je imao farmu ponija, on se odlučio za umetnost. Upisao primenjenu likovnu umetnost na Royal College of Art, ali se već tokom studija u njemu probudila i ljubav prema muzici. Još tokom studiranja je počeo da komponuje, a veoma brzo nakon što je 1968. diplomirao, Brajan Feri je postao frontmen grupe Roxy Music.\nOvaj slavni muzičar je sve ove godine negovao muziku koju karakteriše originalna vokalna boja sa prefinjenim nastupom na sceni, a njegov vizuelni indetitet, od izbora garderobe svih članova grupe do omota ploče, uvek je krasila savremena elegancija.\nPrvi debi singl Virginia Plain su kritičari ocenili kao pravac moderne popularne muzike sa elementima progresivnog roka praćenog avangardom, a potom je Roxy Music otvorila put jednom novom muzičkom pravcu koji je kasnije nazvan novi romantizam.\nFerijeva sposobnost da brilijantno pomeša različite muzičke stilove, dovela ga je do toga da je većina od 13 njegovih solo albuma dostigla platinaste tiraže, a legendarne pesme poput Let’s Stick Together, Slave to Love, Don’t Stop the Dance, I Put a S;ell on You, Jealous Gay, Avalon, su samo neke od hitova koje se odavno nalaze na svim svetskim top listama.\nDok se kod nas u poslednje vreme skeptično gleda na sticanje novih akademskih titula, Brajan Feri je zaslužno za celokupno stvaralašto i doprinos na svetskoj muzičkoj sceni nagrađen počasnim doktoratom iz muzike.


BIZIT seminar: Šta se događa ukoliko osnivač nema naslednike ili ukoliko naslednici nisu zainteresovani da preuzmu porodičnu kompaniju? | PC Press\nBIZIT seminar: Šta se događa ukoliko osnivač nema naslednike ili ukoliko naslednici nisu zainteresovani da preuzmu porodičnu kompaniju?\n22. januar 2020. 16. januar 2020. PC Press\nOdgovor na to pitanje najviše zavisi od toga da li je kompanija transferabilna (podobna za prodaju to jest da li ima zainteresovanih kupaca) ili ne.\nKljučno pitanje za eventualnu prodaju kompanije je da li ta kompanija ima budućnost jer se prilikom prodaje kompanije ne prodaje njena eventualno svetla prošlost već pretpostavljena blistava budućnost.\nDo prodaje kompanije, kao jednog vida biznis transfera, može doći čak i ukoliko postoje naslednici koji bi mogli da preuzmu porodičnu kompaniju. Kada je jedna lokalna porodična kompanija prodata, na pitanje upućeno osnivačima zašto su prodali kompaniju kada njihovo dete ima stručne kvalifikacije da nastavi porodični biznis (završio/la je adekvatan fakultet i radi u branši) roditelji (prodavci kompanije) su odgovorili da su stručni kapacitet i potencijali deteta (tada već odrasle osobe) prevazilazili domete porodičnog biznisa. S druge strane bila je upitna zainteresovanost naslednika da preuzme vođenje porodične kompanije, kao i da li su naslednikove menadžerske sposobnosti bile dovoljne da vodi porodični biznis. Kao rezultat takvog zaključka, dogovor roditelja i deteta (to jest osnivača i naslednika) je bio da je najoportunije da kompanija bude prodata (kad je već bila transferabilna tjo jest imala je vrednost i zainteresovanog kupca).\n← Tiny: Tastatura kao umetničko delo\nNokia 7 Plus i Nokia 6.1 dobijaju Android 10 nadogradnju →


Stigla hitna depeša iz Ankare, al u EU još strahuju od Turske - Sputnjik Srbija\n17:52 19 Oktobar 2020\nStigla hitna depeša iz Ankare, al u EU još strahuju od Turske\n10:31 08.02.2020 Preuzmite kraći link\nProfesor dr Slobodan Zečević sa Instituta za evropske studije smatra da Turska u ovom slučaju nije u pravu iako je već godinama u pregovorima sa EU koji su u potpunoj blokadi i to iz mnogo razloga.\n„Pre svega Turska ima svrhu da bude deo EU s obzirom da je veći deo njene teritorije u Aziji, ali i da je reč o islamskoj državi koja uključuje religiju u državni život“, objašnjava dr Zečević.\n„Tako da Turska apsolutno nije u istom položaju kao Srbija i Crna Gora, koje su već započele pregovore, ili Severna Makedonija i Albanija, koje se tek spremaju za taj put, kao i Bosna i Hercegovina. Što se tiče ovih država, sigurno je da će one u neko dogledno vreme postati članice EU ako to budu htele“, kaže on.\nDr Zečević smatra i da Turska nije trebalo da započinje proces pristupanja Evropi, napominjući da su se Žak Širak i Velika Britanija najviše zalagale da Turska postane deo EU. Po mišljenju našeg sagovornika, te pregovore bi trebalo skroz prekinuti i napravi sporazum sa Turskom međusobnoj bliskoj saradnji.\n„To su sporazumi kao što imaju SAD i Kanada ili SAD i Meksiko, ali da to ne bude nikada članstvo u EU“, zaključak je dr Zečevića.\nVojislav Lalić, novinar i pisac više knjiga, među kojima je i „Turska bez Ataturka“, kaže da su odnosi Brisela i Turske na velikim iskušenjima već godinama, a kulminaciju su doživeli posle pokušaja vojnog puča u Turskoj, 2016. jer su u EU optužili Tursku da se krupnim koracima udaljava od demokratskih vrednosti i EU.\n„Posle najnovijih inicijativa iz EU i promena rukovodstva u Briselu u Turskoj veruju da će to sve konačno dovesti do oživljavanja pristupnih pregovora i približavanja Ankare i Brisela,“ veruje Lalić.\nNaš sagovornik dodaje da se u Turskoj, posle promene u Briselu, već danima govori o resetovanju odnosa između dve strane, koje su se bukvalno našle na ivici prekida odnosa.\n„Turska je upućena na EU i strateški i ekonomski, a i članica je NATO-a. Turska je čak optuživala funkcionere u Briselu da vode antislamsku politiku, i da EU pretvaraju u ekskluzivni hrišćanski klub. Sada, međutim, očekuju da međusobni pregovori ožive iako do sada iz Brisela nije bilo konkretnih inicijativa, osim nagoveštaja da će se ti odnosi preispitati“, objašnjava Lalić.\nPrema Lalićevim rečima, stav Turske je da je ona deo Evrope i da je ulazak u EU njihov strateški cilj, dok sa druge strane u EU postoji bojazan da se država koja ima 83 miliona stanovnika, uglavnom islamske veroispovesti, nađe u krugu država koje odlučuju.\n„Ako bi Turska postala članica EU, ona bi bila druga po broju stanovnika Unije, odmah posle Nemačke. To bi značilo i poplavu turskih radnika u EU, a mnoge države u Evropi se toga plaše. Sve te države bez izuzetka, uključujući Nemačku i Francusku, smatraju da Turska ne treba da bude član EU, ali da sa njom treba razvijati privilegovano partnerstvo. Dakle, blisku saradnju, ali nikako da se stvori situacija da Turska odlučuje o sudbini Evrope“, ističe Lalić.\nNaš sagovornik podseća da je Turska pre 40 godina podnela molbu da uđe u EU, da bi 1999. postala kandidat, a 2005. počela pristupne pregovore, kada i Hrvatska. Hrvatska je već davno u EU, a za to vreme Turska nije otvorila nijedno pregovaračko poglavlje.


Nastavljena rekonstrukcija Doma kulture u Divošu - Ozon Media\nSremska Mitrovica – Druga faza radova na rekonstrukciji i sanaciji objekta Doma kulture u Divošu je završena. Prva faza radova koja je obuhvatala sanaciju krova i zamenu stolarije realizovana je u 2014. godini, dok je druga faza radova podrazumevala izradu nove fasade na celom objektu.\n“U objekat Doma kulture oko 20 godina nije bilo nikakvih ulaganja, sve do prošle, 2014. godine kada smo uradili kompletnu konstrukciju krova koji je bio u prprilično lošem stanju, tačnije prokišnjavao je”, rekao je Mladen Malešević, predsednik saveta Mesne zajednice Divoš i dodao da su sa izradom fasade završeni svi radovi na spoljašnjosti objekta Doma kulture, a da su u planu za sledeću godinu radovi u unutrašnjosti objekta i njegovo vraćanje u prvobitno stanje”.\n„Domovi kulture su ogledalo svakog sela i od velikog značaja kako za mlade, tako i za starije meštane“, kratko je zaključio je Malešević.\nIlija Nedić, načelnik Gradske uprave za kulturu, sport i omladinu rekao je da se ulaganjem u Dom kulture u Divošu nastavlja trend ulaganja u seoske sredine.\n„Obnavljanjem domova kulture stvaramo bolje uslove da ti objekti služe svojoj pravoj svrsi, a to je održavanje kulturnih manifestacije“, rekao je Nedić i dodao da u Divošu ima nekoliko udruženja građana koja su veoma aktivna u kulturnom životu sela i da će rekonstruisan objekat Doma kulture doprineti da svoj posao obavljaju što bolje i kvalitetnije.\nZa rekonstrukciju krova objekta Doma kulture u Divošu izdvojena su sredstva u visini od oko 480 hijada dinara i ta sredstva su obezbeđena iz samodoprinsa MZ Divoš, dok su sredstva za zamenu stolarija u visini 400 hiljada i za radove na fasadi u iznosu od 500 hiljada dinara oobezbeđena iz budžeta Grada Sremska Mitrovica.\nAlarmantno: Za jednu noć isključeno 46 pijanih vozača\nU sredu predstava za najmlađe: „Crvenkapa u misiji Deda Mraz“


Home»Vesti»Deca iz Trstenika po prvi put dobila moderno igralište (video)\n5. новембра 2018. Vesti, Video\nMontiranjem tobogana za decu, danas je završeno opremanje dečjeg igrališta u centru Trstenika. Ovim radovima, opština je kompletirala uređenje površine namenjene najmlađima i po prvi put je otvoreno jedno moderno dečje igralište.\nAleksandar Ćirić, predsednik opštine Trstenik, rekao je danas za Tanjug da je izgradnja jednog modernog dečjeg igrališta, nastavak niza populacionih mera za povećanje nataliteta.\n“Smatramo da smo sa ovakvim jednim igralištem koje je napravljeno sa spravama koje treba da im pruže ugođaj i koje su sagrađene prema najnovijim standardima za bezbednost dece, dali dodatni motiv mladim roditeljima da imaju potomstvo. Ovo treba da bude poruka da je Trstenik jedno bezbedno mesto za odrastanje najmlađe dece”, rekao je Ćirić.\nPrema rečima predsednika opštine Trstenik, ovo je samo prvi korak, jer plan je da se i u ostalim delovima grada otvore slična igrališta. Takođe, u planu je i da se po seoskim naseljima razvijaju slični projekti.


Vučić: Zahvalni smo Grčkoj za podršku koju nam ukazuje\nBy Spiros Sideris / Објављено на: December 10, 2019\nVučić i Mitsotakis potpisaće Sporazum o strateškom partnerstvu\nPredsednik Srbije Aleksandar Vučić, koji je juče stigao u Atinu u službenu posetu Grčkoj, sastao se sa predsednikom Helenske Republike Prokopisom Pavlopulosom kako bi razgovarali o bilateralnim odnosima dveju zemalja i bilateralnoj saradnji.\nPredsednik Srbije zahvalio je Pavlopulosu na gostoprimstvu, istakavši prijateljstvo između ovih zemalja, trgovinsku razmenu i političku podršku Grčke Srbiji.\n„Zahvalni smo Grčkoj na podršci teritorijalnom integritetu Srbije; uvek i svuda ćemo podržavati Grčku i nećemo menjati svoj stav o Kipru“, rekao je Vučić.\nPredsednik Srbije naglasio je da Srbija i Grčka politički uzajamno podržavaju sve međunarodne organizacije i institucije, dodajući da su dve države uvek stajale rame uz rame.\nZahvalio je Grčkoj na podršci evropskom putu Srbije, dodajući da je Srbija svesna da su joj postavljeni uslovi koji drugima nisu, “uključujući pitanje Kosova i Metohije”.\n“Uvek imate na umu interese Srbije, blizinu naših zemalja i siguran sam da će ova poseta dati novi podsticaj našim već dobrim odnosima”, zaključio je predsednik Srbije.\nGrčki predsednik Prokopis Pavlopoulos osvrnuo se na evropski kurs Srbije, na kojem je ostvarila značajan napredak.\n„Pre svega, Grčka je članica Unije i evrozone više od 40 godina. Želimo Evropu mira i stabilnosti i potrebne su nam druge države izvan EU da je grade. Svi želimo da zajedno izgradimo jugoistočni stub EU, ostavljajući iza sebe ratove i nesuglasice “, rekao je Pavlopoulos.\n„Svako ko želi da postane članica EU mora ispunjavati sve evropske kriterijume pre pristupanja bez ikakvog popusta, te mora dodatno rešiti sve sporove sa drugim zemljama.\nSrbija je napravila značajne reforme, otvorila puno finansijskih sredstava i, stoga, nastavlja sa evropskom perspektivom. Vi ste na vrhuncu svoje misije i mi smo tu da vam pomognemo da vas usmerino ka EU,” rekao je predsednik Grčke, napominjući da je njegova zemlja posvećena što bržem pristupanju Srbije EU.\nTakođe je rekao da je Grčka posvećena poštovanju međunarodnog prava. Osvrnuo se i na Tursku i njene odnose sa drugim zemljama, ali i na evropske standarde, za koje je rekao da [Turska] ne poštuje. Takođe je rekao da Grčka želi da se problem Kipra reši što pre.\nNakon razgovora dva predsednika, biće održani prošireni razgovori između delegacija dveju zemalja.\nGradonačelnik Atine Costas Bakoiannis uručiće Vučiću zlatnu medalju grada Atine, a potom će se predsednik Srbije sastati sa grčkim privrednicima.\nU sredu, drugog dana posete, Vučić će se sastati sa grčkim premijerom Kyriakosom Mitsotakisom, sa kojim se poznaje već dugo godina, imaju bliski lični odnos i stranačku pripadnost, jer stranke koje vode pripadaju sEvropskoj narodnoj stranci.\nVučić i Mitsotakis će, prema informacijama iz srpskih diplomatskih izvora, predsedavati Trećim samitom o saradnji Grčke i Srbije, a potom će potpisati zajedničku izjavu o strateškom partnerstvu, kao i niz važnih sporazuma.\nAleksandar Vučić će se tokom boravka u Atini sastati sa predsednikom SIRIZE i šefom glavne opozicione stranke Alexisom Tsiprasom, kao i sa arhiepiskopom atinskim i cele Grčke Hijeronimom II.\nPredsednika Srbije prate ministri spoljnih poslova Ivica Dačić, energetike Aleksandar Antić, odbrane Aleksandar Vulin, obrazovanja Mladen Šarčević i zamenik ministra privrede Dragan Stevanović./ibna\nDačić: Dobre političke veze sa Grčkom moraju poboljšati ekonomske veze\nOptimistična očekivanja dolaze iz Brisela\nGrčka Vlada fokusirana na reformsku agendu sa pogledom na strane investicije\nDendias na sastanku EU FAC naglasio turske provokacije\nErdogan: “Sporazumom smo Grčkoj vezali i ruke i noge, zbog toga su poludeli”\nManjkavosti spoljne politike su nadomeštene “viškom” policijskog nasilja\nMitsotakis o nedostatku transparentnosti ali bez pominjanja policijskih orgijanja\nBivši predsednik Parlamenta Kosova Kadri Veseli pozvan u Hag\nChristos Staikouras: Vratili smo se na velika vrata


CRNA GORA – Page 680 – Bankar.me\nApril 18, 2018 CRNA GORA, PLANETA, SVE VIJESTI, TEHNO 0\nCrnogorski Telekom uvodi nove, redizajnirane prepaid opcije, koje sada omogućavaju korisnicima da lakše dođu do željenog sadržaja.\nLuštica Bay se ubrzano razvija\nApril 18, 2018 CRNA GORA, PLANETA, SVE VIJESTI, TURIZAM 0\nNovi grad na Mediteranu Luštica Bay se ubrzano razvija kako bi ovog ljeta otvorio vrata prvog luksuznog hotela – Čedi Luštica Bay /The Chedi/, marina naselja sa 220 stambenih jedinica i Luštica Bay marine sa 176 vezova.\nApril 18, 2018 BANKE, Članci, CRNA GORA, CRNA GORA, PLANETA, SVE VIJESTI 0\nNLB Biznis forum “Evropske integracije Zapadnog Balkana, uticaj na ekonomiju i razvoj biznisa”, održan je juče 17. aprila 2018. godine u hotelu “Regent”, Porto Montenegro u Tivtu.\nMoguće uvođenje avio-linije Podgorica-Peruđa\nApril 18, 2018 AVIO SAOBRAĆAJ, Članci, CRNA GORA, PLANETA, SVE VIJESTI 0\nPredstavnici Aerodroma Crne Gore, Montenegro Airlinesa (MA), Nacionalne turističke organizacije (NTO) i aerodroma Umbria razmatraju mogućnost uvođenja avio-linije Podgorica-Peruđa, što bi, kako su ocijenili, dovelo do bolje privredne saradnje dviju država.\nMinimalna potrošačka korpa veća 2,7 eura\nApril 18, 2018 CRNA GORA, MAKRO, PLANETA, SVE VIJESTI 0\nLjepote Budve u 4k rezoluciji (video)\nApril 18, 2018 CRNA GORA, MULTIMEDIJA, PLANETA, SVE VIJESTI, TURIZAM, VIDEO VIJESTI 0\nNakon Kotora, i metropola crnogorskog turizma Budva našla se u globalnom projektu Cities in 4K.\nApril 17, 2018 BERZA, CRNA GORA, CRNA GORA, PLANETA, SVE VIJESTI 1\nIsplata prve rate za akcije Elektroprivrede, u okviru put opcije, imaće minimalno fiskalno opterećenje na državni budžet, jer će se više od polovine iznosa obezbijediti od prihoda od raspodjele dobiti i poreza na dobit, saopštila je ministarka ekonomije, Dragica Sekulić.\nApril 17, 2018 CRNA GORA, PLANETA, POSAO I KARIJERA, SVE VIJESTI 0\nHakaton, najpoznatiji hakerski maraton, odnosno takmičenje u programiranju održaće se ove godine od 23. do 25. maja u najpoznatijoj crnogorskoj marini Porto Montenegro, pod nazivom “Hackathon in the Port 2018”, saopštili su organizatori softverska kompanija “Logate” i digitalna zajednica Crne Gore “Digitalizuj.me”.\nApril 17, 2018 CRNA GORA, Edukacija, KONFERENCIJE, PLANETA, SVE VIJESTI 0\nOrganizacioni tim Spark.me, jedne od najvećih marketinških konferencija u Jugoistočnoj Evropi, koja se održava 26. i 27. maja u Budvi (uz seriju specijalizovanih radionica zakazanih za 25. maj), je objavio ime novog glavnog govornika na Spark.me 2018 konferenciji. U pitanju je Majk Masimino (Mike Massimino\nApril 17, 2018 BERZA, Članci, CRNA GORA, CRNA GORA, PLANETA, SVE VIJESTI 0\nCrnogorska Vlada donijela je odluku o povećanju udjela u EPCG na nivo prije djelimične privatizacije i dokapitalizacije iz 2009. godine.\nVraćeno 2,9 miliona eura preplaćenih doprinosa\nApril 17, 2018 CRNA GORA, MAKRO, PLANETA, SVE VIJESTI 0\nPoreska uprava je za 380 građana, poreskih obveznika u prošloj godini vratila 2,93 miliona eura preplaćenih doprinosa za obavezno socijalno osiguranje, saopšteno je Pobjedi iz ove institucije.\nApril 17, 2018 BIZNIS, Članci, CRNA GORA, PLANETA, SVE VIJESTI 0\nNajveći depozit jednog pravnog lica kod poslovne banke u Crnoj Gori iznosi 45,7 miliona eura, što je skoro osamnaest miliona eura manje od depozita fizičkog lica koje na svom računu ima 63,3 miliona eura.\nEPCG u plusu 31 milion\nApril 17, 2018 BERZA, CRNA GORA, CRNA GORA, PLANETA, SVE VIJESTI 0\nNeto dobit Elektroprivrede (EPCG) u prvom kvartalu ove godine je iznosila oko 31 milion eura, kazao je glavni finansijski direktor te kompanije Branislav Pejović i dodao da su tome doprinijeli dobra pogonska spremnost i stabilno funkcionisanje proizvodnih objekata.\nPage 680 of 1,077« First...650660670«678679680681682 » 690700710...Last »\nNa američkoj lutriji osvojen dobitak od 750 miliona dolara


Drecun: Nove garancije bankama bile bi rizične za državu – Bankar.me\nOctober 19, 2011 BANKE, CRNA GORA Leave a comment\nNe postoji zakonski ni ekonomski osnov da država mora da izađe u susret komercijalnim bankama koje od nje traže garancije za nove kredite, jer je takav korak rizičan za državu i pao bi na teret poreskih obveznika, kazao je za Antenu M ekonomski analitičar Predrag Drecun.\nNa sastanku predstavnika Centralne banke, Ministarstva finansija, Udruženja banaka i Unije poslodavaca u ponedjeljak, bankari su preporučili Vladi da u ovoj ili narednoj godini pokuša da reafirmiše neke aranžmane koji su ranije postojali sa Evropskom investicionom bankom.\n– Ne postoji zakonski osnov, da ne govorimo o ekonomskoj osnovi za takvo nešto jer bi to bilo vrzino kolo bez kraja. U svakom slučaju, nije neobičajeno da se nekim privrednim društvima koja su u državnom vlasništvu da garancija ukoliko se procijeni da je tu jak ekonomski interese države. Ali mislim da, ako bi se to ustanovilo kao pravilo, bilo bi loše za kreditni rejting države, bilo bi rizično za državu i na kraju bi sve palo na teret poreskih obveznika. To nije nešto što obveznici treba da plaćaju jer ako se razvija privreda, razvija se na osnovama tržišnih principa – smatra Drecun.\nPrivrednici u Crnoj Gori, pored toga što nisu zadovoljni kreditiranjem preduzeća, nije im po volji ni visina kamatnih stopa. Iako su najveće u regionu, bankari su najavili da povećanje kamatnih stopa mozemo očekivati već sljedeće godine.\nNa tržištu se formiraju cijene tako što se vrednuju očekivanja, objašnjava Predrag Drecun i dodaje da očekivanja nisu optimistična zato banke pokušavaju da se zaštite od rizika a rješenje je povećanje kamatne stope. što nije održivo rješenje.\n– Mislim da takvu kamatnu stopu privreda neće moći da izdrži jer, iako bi se našli projekti koji to mogu da izdrže, vrlo ih je malo. Samim tim došli bismo u apsurdnu situaciju da banke bude “prelikvidne” za razliku od privrede koja ne bi mogla da valorizuje svoje kvalitetne projekte zbog visine kamatnih stopa – zaključuje Drecun za podgorički radio.\nPrevious Srbija: Banke iznose profit\nSljedeći SAD: Banke prati različita sreća\nHipotekarna banka je u periodu od 23. do 31. marta obradila 7.250 zahtjeva za odlaganje …


Roditeljima budućih đaka prvaka olakšano prikupljanje dokumentacije – TV Kikinda\nRoditeljima budućih đaka prvaka olakšano prikupljanje dokumentacije\nUpis đaka u prvi razred osnovne škole počeo je 1. aprila i trajaće do 31. maja. Roditeljima je ostalo da na upis prvaka donesu samo lekarsko uverenje, što znači da ne moraju da donose dokumenta koja država već ima kod sebe, a podrazumeva izvod iz matične knjige rođenih, državljanstvo i potvrdu o prebivalištu.\nKako objašnjava predsednik Aktiva direktora Vitomir Radak, roditelji kojima deca od septembra polaze u prvi razred neće morati prilikom upisa da u školu donose izvod iz matične knjige rođenih i druga uverenja, već će to škole dobijati elektronski:\n-Roditelji će dobiti poziv iz škole, odazvaće se i poneti sa sobom potvrdu od lekara o zdravstvenom stanju svog deteta. Po dolasku u školu, roditelj će popuniti odgovarajući obrazac sa podacima o detetu i o roditelju. U Kikindi će se upisati oko 300 prvaka, to su podaci iz PU, a iz seoskih sredina još oko 150 prvaka, što znači negde oko 450 prvaka će u septembru sesti u školske klupe.\nZahvaljujući novom softveru, škole će same pribavljati izvod iz matičnih knjiga rođenih i dokaz o prebivalištu svojih đaka, što znači manje obaveza za roditelje gotovo 70.000 učenika godišnje. Premda, škole će sada imati više posla, budući da su do ove godine sve podatke dobijali iz sektora društvenih delatnosti i jedino je bilo potrebno ustanoviti spremnost deteta za polazak u školu. Sada je škola dobila dodatnu obavezu da uradi i taj deo posla. U prvi razred ove godine upisuju se deca koja su rođena od 1. marta 2012. do 28. februara 2013. godine.\n← U komšijskim derbijima slavili fudbaleri “Kikinde 1909” i “Kozare” Osnovci iz škole “Žarko Zrenjanin” ekipni pobednici Lige budućih šampiona →


Baka-siterke čisto zarade i do 1.200 evra\nŽene u Sivcu, gde je teško naći bilo kakav posao osim slabo plaćenog sezonskog argatovanja na njivama ili po trgovinama, bacile su se na učenje nemačkog jezika u nameri da se dobro pripreme i dođu do posla negovateljice starih osoba, na kojem može da se zaradi i 1.200 evra mesečno.\nČuvanje baba i deda od preko 80 i 90 godina postalo je spasonosno rešenje za egzistencijalne probleme, posebno Sivčanki u petoj i šestoj deceniji, koje se ovde teško zapošljavaju, ali su u Nemačkoj izuzetno tražene.\nIskustva na radu u kućama starih i bolesnih osoba u Nemačkoj su različita, ali je, ipak, manje naših žena, koje su se otuda vratile ili dale otkaz, nego onih što tamo ostaju do tri meseca i ponovo odlaze posle obaveznog povratka u Srbiju zbog viznog režima.\n- Tim poslom može biti nezadovoljan samo onaj ko ne želi da radi. Svako ko krene treba da je svestan da će tamo čuvati bolesnu ili dementnu osobu, da to nije lako, ali će biti u prilici da za nedelju dana zaradi više, nego za dva meseca na većini poslova ovde. Pre nego što sam pošla u Nemačku, radila sam u prodavnici za 15.000 dinara mesečno. U Nemačkoj imam besplatan stan i hranu, i još dobijam nedeljno 300 evra za brigu o baki, koja mi je poverena na čuvanje, kao i o njenoj kući - priča Mica Blagojević, koja poslom u Nemačkoj želi da iškoluje i treće dete.\nNaša sagovornica ističe da se toliko zbližila sa Nemicom, da je baka poželela da s njom bude i tri meseca u Sivcu, a jedina prepreka je naporno putovanje od 15 sati.\nIako je jedna od sivačkih “gastarbajterki” vraćena s praga u Nemačkoj, zbog slabog znanja jezika, Blagojevićeva napominje da je bitniji pristup osobi od samog znanja nemačkog jezika, koji se uči u direktnoj komunikaciji.\nDruga naša sagovornica, Ana Cmiljanić, ovog leta je prvi put radila kao negovateljica u Nemačkoj i kaže da nije dobro prošla.\n- Prvo sam bila kod bake, koju je trebalo da pazim, spremam hranu i kuću, i jednom nedeljno je feniram. Ona je uskoro završila u bolnici, a posle toga i u staračkom domu. Prešla sam da negujem dedu od 86 godina, koji ima šipku u nozi i slabo srce. Najgore je što sam morala da podižem i premeštam čoveka od 100 kilograma, pa sam morala da dam otkaz - poverila nam se Ana.\nUprkos lošem iskustvu, ova mlada Sivčanka će ponovo ići da čuva neku staru osobu, kojih u Nemačkoj ima mnogo.\nPROVIZIJA 200 EVRA\nNaše žene nalaze posao gerontodomaćica, uglavnom, preko posrednica, koje uzimaju proviziju od 200 evra. To je zasad lakši način, nego preko agencija, koje uplaćuju i staž, a novac usmeravaju na račun u Srbiji - 70 odsto u evrima, a ostatak u dinarima.\nPreko agencije se može zaraditi i više od 1.200 evra mesečno, zavisno od težine zdravstvenog stanja osobe, koja se neguje.


Balkanski ritmovi bubnjara u Bogatiću\n13.02.2016 Balkanski ritmovi bubnjara u Bogatiću\nDragoljub Đuričić sa svojom perkusionističkom grupom "Balkanska lavina", sinoć je održao koncert u sali Doma kulture u Bogatiću. Publika je uživala u umetničko scenskom performansu i poznatim balkanskim ritmovima. Koncert bubnjara spaja ljude različitih energija u jednu i nije usmeren samo na prikaz umeća i veštine izvođača, nego usmerava na sam izvor energije – na bubanj i suštinu koju on sa sobom nosi.\n"Balkanska lavina je jedan fenomen svojstven svim nacijama na Balkanu. Nas ovde vezuju isti problemi i sudbine. Lavina simbolično predstavlja jednu jedinstvenu pozitivnu energiju, koja nas sve objedinjuje. Rok bendovi i bubnjari, nekada su bili vezivno tkivo svih naroda na Balkanu, a ja nastojim da tu energiju zadržim i dalje", rekao je Dragoljub Đuričić.\nSvirajući bubnjeve, Dragoljub Đuričić, dospeo je do sastava "Mama Koko" sa kojim je pratio pop pevača Zdravka Čolića na čuvenoj turneji "Putujući zemljotres" 1978. godine, a potom je bio traženi studijski muzičar i član rok sastava "Ju grupa" (Yu), "Leb i sol" i "Kerber".\n"Balkanska lavina" okuplja bubnjare iz raznih krajeva Srbije. Nakon četrdeset godina bogate muzičke karijere, Đuričić nastoji da publici ponudi nov doživljaj originalnog muzičkog izraza, jedinstvene energije i univerzalne poruke.\n"Beogradski bubnjari su poznati u celom svetu. Na mojim koncertima učestvuje čitava plejada naših poznatih bubnjara: Igor Malešević, Lav Bratuš, Peđa Milutinović, Kepa Stojanović, Garat Vitijan, Dado Marinković i mnogi drugi", dodao je Đuričić.\n"Bogatiću su potrebni ovakvi koncerti, a ja ću se kao menadžer i producent potruditi da ih u budućnosti bude više. Za to će biti potrebna i podrška lokalne samouprave, baš kao što smo je imali i sada", rekao je organizator koncerta Ivan Stančetić, estradni menadžer i producent iz Bogatića.\nU pauzama koncerta, na sceni je nastupila i Aleksandra Gaga Đokić iz Bogatića, solistkinja na gitari. Ovogodišnja turneja "Balkanske lavine" krenula je iz Bogatića, a koncerti će biti organizovani u mnogim gradovima Srbije, kao i na tradicionalnoj manifestaciji "Dan bubnjara", koja će se održati u Beogradu 20. februara.\nVi ste posetilac br: 14 269 449


Gore i šume zagađene radijacijom Černobilja – Nadlanu.com\nMOSKVA, 11. avgusta 2010. (Beta) – Ruske vlasti potvrdile su u sredu da požari gore i u šumama zagađenim radijacijom posle eksplozije reaktora u Černobilju 1986. godine, ali tvrde da je nivo radijacije u Moskvi normalan.\n“Prema podacima od 6. avgusta, samo u Brjanskoj oblasti (koja se graniči sa Ukrajinom), u oblasti u kojoj ima nukleranih čestica, zabeleženo je 28 požara na površini od 269 hektara, uključujući jugozapad te oblasti, gde je bilo 12 požara na površini od devet hektara”, izjavio je u sredu agenciji Interfaks portparol ruske Federalne agencije za zastitu šuma.\nAgencija navodi da su u ruskom odeljenju Grinpisa (Greenpeace) u utorak, pozivajući se na informacije dobijene satelitom, saopštili da u Brjanskoj oblasti gore regioni koji su stradali u černobiljskoj havariji.\nGrinpis je objavio kartu “iz koje sledi da je požar počeo upravo iz zagađenih šuma. Na karti sastavljenoj 9. avgusta, jasno se vidi da na zaraženim teritorijama ima 20 požara, među kojima i tri na veoma zagađenim teritorijama”.


Prezentacija S. Palanke na Medjunarodnom sajmu etno hrane i pića u Beogradu\nPrezentacija posredstvom lokalne samouprave i Opštinske turističke organizacije\nNa desetom Medunarodnom sajmu etno hrane i pića, koji se od 25. do 28. novembra održava u Beogradu, svoje potencijale predstaviće i opština S. Palanka. Prezentacija se realizuje posredstvom lokalne samouprave i Opštinske turističke organizacije.\nPalanke će etno, kulturne i privredne potencijale prezentovati na štandovima Regionalne privredne komore Požarevac i Zadružnog saveza Srbije. Svoje proizvode izložiće zavičajna udruženja, privredni subjekti i uspešni proizvodjači zdrave hrane. Ovo je druga godina, u kojoj Palančani učestvuju na sajmu.\nInače, Medjunarodni sajam hrane i pića, pod pokroviteljstvom Ministarstva poljoprivrede i zaštite životne sredine, okuplja brojne izlagače iz više zemalja, a ova manifestacija je najveća smotra tradicionalnih proizvoda u Jugoistočnoj Evropi.


Energetski kolaps u Severnoj Makedoniji, kupuju ugalj sa KiM – Krstarica\nEnergetski kolaps u Severnoj Makedoniji, kupuju ugalj sa KiM\nTanjug 10. novembra 2021. 13:27\nSKOPLJE – Preduzeće Elektrane Severne Makedonije (ESM) ugovorilo je nabavku 130 hiljada tona uglja od planiranih 300 hiljada za aktiviranje termoelektarne Oslomej kako bi se ublažila energetska kriza u zemlji, izjavio je danas direktor ESM-a Vasko Kovačevski.\nOpoziciona makedonska partija VMRO-DPMNE objavila je danas da najveći energetski kapacitet Rudarsko-energetski kompleks (REK) Bitolj „usred energetske krize radi sa pola bloka od ukupno tri“, da „uglja ima za samo dva dana, dok je kapacitet veštačkih jezera sveden na nivo da zadovolji samo jedan dan proizvodnje električne energije“.\nPrema saopštenju te stranke, koje prenosi MIA, država je za samo tri dana potrošila na uvoz struje 9,0 miliona evra, a ista količina struje je, kako se navodi, mogla da se proizvede u domaćim elektranama za 4,5 puta jeftinije.\n„Do sada smo iz Evrope dobili pet opomena zbog nezakonitog povlačenja struje iz evropske energetske mreže i za to nam preti kazna od milion evra“, tvrdi VMRO-DPMNE.\nPartija VMRO-DPMNE smatra da je za aktuelni energetski kolaps u zemlji kriva, kako kaže, „nesposobna i nedgovorna vlada (Zorana) Zaeva, koja je za samo godinu dana pretvorila ESM i MEPSO u gubitaše“.\n„Narod će sve ovo skupo platiti, prvo trošenjem novca poreskih obveznika iz budžeta, a zatim i kroz veće računa. Vlada će prebaciti neverovatnih 4,0 milijarde denara (65 miliona evra) javnog novca ESM-u i MEPSO-u da pokrije njihov neodgovoran rad i nekompetentnost menadžerskog tima“, dodaje u saopštenju VMRO-DPMNE.


Nova oprema u Laboratoriji za računarsku tehniku 2021-01-26\nMihailo Knežević – Student generacije 2019/2020 2020-12-11\nMihailo Knežević, diplomirani inženjer elektrotehnike i računarstva, proglašen je studentom generacije 2019/2020 na Fakultetu tehničkih nauka u Čačku. U toku studija na studijskom programu Elektrotehničkog i računarskog inženjerstva, modul Računarsko inženjerstvo, Mihailo Knežević je ostvario prosečnu ocenu 9,76 i nosilac je nagrade iz Fonda „Prof. dr Milivoje Urošević“ koja se tradicionalno dodeljuje najboljem studentu u generaciji. Mihajlo je upisao master studije Elektrotehničkog i računarskog inženjerstva na FTN Čačak i zaposlen je u kompaniji Vtool na poziciji inženjera verifikacije. http://www.ftn.kg.ac.rs/vest-606\nŽeljko Jovanović odbranio doktorsku disertaciju 2020-11-06\nJoš jedan doktor nauka među studentima Fakulteta tehničkih nauka u Čačku 2019-12-05\nMeđunarodni sajam zaštite životne sredine – EcoFair 2 – 4. oktobra 2019. godine 2019-10-09\nPoziv studentima za trening verifikacije u kompaniji Vtool 2021-01-29\nOglas za posao u firmi ETRAGE 2020-02-03\n36C3 konferencija 2020-01-06\nChaos Communication Congress je godišnja konferencija na kojoj se prezentuju problemi bezbednosti u računarskim sistemima. Na sledećem linku možete pogledati neke od zanimljivih tema sa nedavno održane Chaos Communication Congress konferencije u Lajpcigu.


Kako da sebičnost u poslovnom svetu okrenete u svoju korist? - My Cup of Tea\nKako da sebičnost u poslovnom svetu okrenete u svoju korist?\n22 Februar, 2022 3 0\nOno što je decenija za nama donela u svetu biznisa, definitivno je osvešćivanje žena, ali i poslovne okoline o njihovoj snazi. Žene su odlučile da se poslovi više ne dele na ženske i muške, i da su one podjednako dobre za sve pozicije, za koje su im do sada govorili: “To je ipak više mesto za muškarca!”.\nIpak, ostalo je još nekoliko pitanja na koje žene sebi nisu iskreno odgovorile, poput onih: “Da li sam u stanju da emocije u poslu ostavim po strani?”; “Da li sam sebična ako se borim za svoju poziciju?”. Donosimo vam nekoliko važnih saveta, koji će vam pomoći da osvestite važnost toga kako ćete se na poslu zauzeti za sebe:\nSebičnost i borba za sebe nisu isto\nIako je sebičnost loše okarakterisana, kako u životu, tako i u poslovnom svetu, malo ko prepoznaje da sebičnost i zauzimanje za sebe definitivno nisu isto. U poslovnom svetu, zauzimanje za sebe znači kreiranje prioriteta, a na listi vaših prioriteta na nekom mestu definitivno će se naći i kolektiv. To znači da niste sebični, jer su i drugi neizostavni deo vašeg razvoja, ali ste sa druge strane osoba sposobna da se zauzme za sebe i uloži energiju u svoj napredak.\nKao u životu, u poslovnom svetu podjednako je važno postaviti granice. Kada je rad u kolektivu u pitanju, važno je da budete predusretljivi, ali da jasno pokažete koje su granice, preko kojih ne želite da se idete.\nPažljivo birajte trenutke za važne razgovore\nAko želite da vodite razgovor koji bi trebalo da ima benefite na vašu poziciju sačekajte pravi trenutak. Ukoliko vam se čini da trenutak nikako ne dolazi, kreirajte ga sami. Budite taktični i koristite svoje uspehe, kao karte za poslovne pregovore, koji će vam doneti benefit.\nGradite uspeh, ne imidž\nVeoma je važno da se za svoj posao kvalifikujete svojim uspesima. Zato ne razmišljajte o tome kome se u kolektivu dopadate ili ne, već svoju poziciju gradite isključivo poslovnim uspesima, ne obazirući se na tuđa mišljenja.\nKada poslušate ove savete i zauzmete se za sebe u poslovnom svetu, mnoga će vam vrata u okviru tima, ali i van vaše firme postati otvorena. Vaše samopouzdanje će rasti, a uspesi će se ređati i bićete jedna od onih žena koja je pokazala da za nju u poslovnom svetu ne postoji nemoguće.\nkarijeraposaoposlovna ženažena u biznisu


Mladi Amar Škrijelj u Istanbulsporu – SNEWS\nBy SNews 18. Aprila 2020. 807 No comment\nVelika nada novopazarskog fudbala Amar Škrijelj od slijedeće sezone nosiće dres turskog prvoligaša Istanbulspora.\nSada već bivši fudbaler FK Novi Pazar osamnaestogodišnji Amar Škrijelj prve fudbalske korake napravio je u školi fudbala Ajaks, odakle se seli u Pazar juniors i osvaja sa njima šampionsku titulu 2001. godine, sa kapitenskom trakom na ruci.\nŠkrijelj je u toku ove sezone priključen prvom timu Novog Pazara, a prethodno je kao kapiten predvodio kadete novopazarskog kluba.\nNjegov novi klub u Turskoj Istanbulspor, osnovan 1926. godine, nalazi se po sredini tabele u turskom prvoligaškom šampionatu, a u fudbalskim krugovima važi za veoma organizovan i ozbiljan kolektiv koji posebno ulaže u mlade igrače.\nTagovi: amar škrijelj fudbal istanbulspor Novi Pazar Turska


Senator Džon MekKejn kritikovao evropske saveznike\nAmerički senator Džon Mekejn kritikovao je američke saveznike zbog toga što ne čine dovoljno da se poraze talibanski pobunjenici u Avganistanu. Mekejn, koji slovi za jednog od glavnih republikanskih kandidata za predsednika, danas je okončao dvodnevnu posetu Avganistanu. U razgovoru sa novinarima u Kabulu senator Džon Mekkejn je rekao da evropske članice NATO-a moraju da prihvate odgovornost za borbene operacije u ratom razorenoj zemlji.\n”Veoma je važno da i druge zemlje koje u Avganistanu imaju vojsku, uklone pravna ograničenja, koja onemogućavaju njihove snage da sprovode svoje borbene zadatke i izuzetno otežavaju komandi NATO-a u ovim borbenim zonama, posebno na jugu Avganistana.“\nNATO trenutno ima oko 32 hiljade vojnika u Avgansitanu, ali se izvesan broj zemalja, uključujući Francusku i Nemačku, opire nastojanjima da se njihove trupe pošalju u zone borbenih dejstava. Senator Mekejn je rekao da to ”veoma otežava timski rad.“\nOn je takodje apelovao na evropske zemlje da obezbede dodatne fondove za pomoć u borbi protiv ilegalne industrije opijuma u Avganistanu. Prema nedavnoj anketi koju su sprovele Ujedinjene nacije, Avganistan trenutno proizvodi oko 90 odsto svetskih zaliha opijuma i velikim delom te zarade finansira se talibanska pobuna. Senator Mekejn je sa novinarima razgovarao u dobro utvrdjenoj američkoj vojnoj bazi u centru Kabula.\nAko bude neophodno, rekao je Mekejn, Sjedinjene Države će razmotriti slanje dodatnih trupa u Avganistan, ali za sada je naglasak na obuci Avganistanske nacionalne armije. U medjuvremenu, pro-talibanski pobunjenici i dalje destabilizuju veliki deo zemlje, posebno na jugu i istoku. I američki i avganistanski funkcioneri navode da su mnogi napadi inicirani iz pakistanskog pograničnog regiona.\nMekejn je danas oštro kritikovao kontroverzni mirovni sporazum koji je Pakistan nedavno potpisao sa plemenskim militantima u blizini granice sa Avganistanom:\n”To nam se ne dopada. Napadi iz te regije su sve intenzivniji i ukoliko ne dodje do dramatične promene, taj će se trend nastaviti.“\nMekkejn je boravio i u Pakistanu.


Predsednik Srbije Aleksandar Vučić izjavio je u utorak (21. novembra 2017. godine) da je tog dana otplaćen deo dolarskog duga od 770 mil USD, a kako nezvanično saznaje Politika, reč je o dugu po osnovu dolarskih obveznica koje su emitovane 21. novembra 2012. godine, u vreme kada je ministar finansija bio Mlađan Dinkić.\nTo su petogodišnji dužnički papiri, emitovani po kamati od 5,25% i time su ukupna državna dugovanja smanjena sa 24,11 mlrd EUR, koliko su iznosila 30. septembra ove godine, na 23,6 mlrd EUR, zaključno sa 21. novembrom. To znači da je dug za mesec dana smanjen za oko pola milijarde evra, navodi Politika.\nPre nekoliko godina ovaj datum (21. novembar) gotovo da se smatrao sudnjim danom srpskih javnih finansija i stručnjaci su polemisali o tome može li država da obezbedi dolarsku likvidnost kako bi uredno servisirala te obaveze.\nKako Politika saznaje, izvori finansiranja ovih dolarskih obaveza od 770 mil USD obezbeđeni su iz budžetskog suficita. Jer, plus u budžetu na kraju novembra nezvanično je iznosio oko 80 milijardi dinara. Zvanični podaci objavljeni su samo za septembar. Državna blagajna na kraju septembra bila je u plusu od 66 milijardi dinara.\nMože li to da pokvari budžetski rezultat, odnosno da li će kasa do kraja godine zbog ove isplate biti u deficitu? Odgovor je negativan.\nPrema oceni Milojka Arsića, profesora Ekonomskog fakulteta, to neće uticati ni na rashode, ni na deficit.\n- Tehnički, glavnica ne ulazi u rashode, samo kamata. Ta glavnica je proknjižena na rashodnoj strani budžeta za 2012. Kada bi se u budžetu za 2017. ponovo na rashodnoj strani iskazao taj iznos, onda bi to bilo dvostruko knjiženje. Ali, kad je o izvorima finansiranja reč, verovatno je, ipak, veći deo tog iznosa od 770 mil USD refinansiran. Suštinski, i ako je tako, to je dobra operacija, jer je stari, skup zajam zamenjen novim, jeftinijim. Moja pretpostavka je da je taj iznos samo delimično servisiran iz budžetskog suficita - objašnjava Arsić.


Izmešten tajni recept Koka-kole\nAmerička kompanija "Koka-Kola" je prvi put za 86 godina promenila lokaciju na kojoj čuva tajnu formulu popularnog gaziranog pića.\nTajna se još uvek čuva: Koka kola\nSef sa rukom ispisanim receptom Koka-Kole prenet iz bančinog sefa, gde je čuvan od 1925. u muzej "World of Coca-Cola" u Atlanti (država Džoržija).\n"Ovo je poseban dan u istoriji Koka-kole i sjajan vrhunac praznovanja 125-godišnjice od pojave osvežavajućeg pića" izjavio je izvršni direkor kompanije Muhtar Kent, prenela je francuska novinska agencija AFP.\nRecept Koka-kole je 1886. sastavio farmaceut Džon Pemberton iz Atlante u saveznoj državi, a sa formulom napitka, čuvanom u strogoj tajnosti, bilo je upoznato samo nekoliko osoba koji su je prenosili isključivo usmeno.\nGodine 1919. tadasnji direktor kompanije Ernest Vudraf je podigao kredit u Njujorškoj banci i kao zalog deponovao ručno ispisanu frormulu.\nKamate na ovaj kredit su otplaćene tek 1925. i od tog vremena recept je čuvan u banci "SunTrust" u Atlanti.\nPrema podacima kompanije, stanovnici više od 200 zemalja sveta svakog dana kupe 1,7 milijardi proizvoda marke "Koka-kola".


Izvor: nova.rs/Jelena Jelovac/Lokalne novine | Obrenovac, 30.11.2020.\nPredstavnici opozicionih stranaka u Srbiji u načelu će se odazvati pozivu na dijalog predsednika Skupštine Srbije Ivice Dačića, ali samo uz učešće predstavnika Evropske unije, nikako drugačije.\nPredsednik Skupštine Srbije Ivica Dačić, rekao je da će nastavak međupartijskog dijaloga vlasti i opozicije najverovatnije biti naredne godine, ukazujući da je to dodatna aktivnost koju bi parlament mogao da ima.\n“Potrebno je videti, kako, šta, teme, format, sada je drugačije nego što je bilo, neke stranke nisu u parlamentu. Kada neko sa strane gleda, rekao bi da ja vodim dijalog vlasti i opozicije. Ne, moj zadatak je da predsedavam Skupštinom, a sve što proizlazi je dodatna aktivnost koju bi parlament mogao da ima, ako se stvore odgovarajući uslovi” predočio je Dačić i podsetio da se bivša predsednica parlamenta Maja Gojković saglasila sa idejom evroposlanika Dejvida Mekalistera, da se vodi međupartijski dijalog u parlamentu, da Evropski parlament bude posrednik i ona je kopredsedavala tim sastancima, sa poslanicima Evropskog parlamenta.\nZatim je dodao i nešto što bi moglo biti vrlo zanimljiv deo ovog dijaloga, a to je da ne vidi razlog zašto nova ministarka Gordana Čomić ne bi učestvovala, što znači da bi ona sada iz suprotnog tabora razgovarala sa bivšim partijskim kolegama.\nPolitičari iz opozicije, i oni koji su bojkotovali izbore, ali i oni koji su na njima učestvovali, uglavnom bi se odazvali Dačićevom pozivu.\nĐilas: Nebitno je ko je predstavnik vlasti\nPredsednik Stranke slobode i pravde Dragan Đilas, kaže da je u ovom dijalogu nebitno da li će predstavnik vlasti biti Dačić ili neko drugi.\n“SSP će učestvovati u dijalogu pod pokroviteljstvom Evropskog parlamenta i uz učešće njihove misije. Za nas je nebitno ko će predstavljati režim”, kaže Đilas za Nova.rs.\nLutovac: Razgovori bez predstavnika EU nemaju smisla\nPredsednik Demokratske stranke Zoran Lutovac, kaže da je suštinsko pitanje da li će se EU i predstavnici vlasti odazvati zahtevu da se vodi dijalog o slobodnim i poštenim izborima.\n“Opozicija ne sme da pristane na pregovore koji će se svoditi na dokazivanje da se Ustav i zakoni moraju poštovati. Ne može se pregovarati o tome da li ćemo i u kojoj meri poštovati zakone, tema razgovora je kako sprovesti u delo ono što je zpisano u Ustavu i zakonima i utvrditi mehanizme i procedure koje bi omogućile da imamo osnovne uslove da učestvujemo na izborima. Razgovori bez prisustva predstavnika EU nemaju mnogo smisla, jer predstavnici vlasti tvrde da je sve u redu, a svi znamo da to nije tako. O tome svedoče i izveštaji Evropske komisije, pa je sasvim logično da medijatori budu iz EU”, kaže Lutovac i dodaje:\n“Dijalog je potrebno otpočeti što pre, a ako ima volje dijalog neće dugo trajati. Važno je, pri tome, imati na umu da je za sprovođenje dogovorenog potrebno neko razumno vreme. Recimo, godinu dana. Izborni uslovi ne tiču se samo izborne kampanje, nego slobodnih medija i vladavine prava koji bi morali biti deo našeg svakodnevnog života i mnogo pre izbora. To bi, naravno, bio tek prvi korak kako bismo najzad normalizovali politički život, uredili državu i oslobodili društvo i kako bi to bila uobičajeno stanje stvari, a ne samo pitanje izbora”, navodi Lutovac.\nMišljenja je i da je za uspeh u pregovorima i uopšte za smenu režima potrebno sinhronizovano delovanje opozicije, odnosno iskrena posvećenost borbi za isti cilj.\n“Taj cilj je, u prvom koraku, stvaranje uslova za slobodne i poštene izbore. Ako neko smatra da to nije važno, teško bi se mogao nazvati opozicijom. Ako svi imamo taj isti cilj i ako smo iskreno posvećeni borbi za ostvarenje tog cilja, a Demokratska stranka i ja lično nesumnjivo jesmo, onda nema nijednog opravdanog razloga da to akciono jedinstvo ne postignemo”, zaključuje Lutovac.\nZelenović: Pre svega program opozicije\nBivši gradonačelnik Šapca i lider Zajedno za Srbiju Nebojša Zelenović smatra da svako u opoziciji, pre svega, treba da izađe sa jasnom politikom pred građane Srbije.\n“Zajedno za Srbiju je utvrdila politiku Tri tačke – Srbija na Zapadu, nova lica u politici i zahtev za uključivanje opozicije u rešavanje pitanja KiM, sa ciljem razrešenja konflikta. Oko ove politike napravili smo dogovor sa NDMBG, GDF i pokretom Srce grada, te pozivom da nam se priključe svi politički entiteti i pojedinci koji ovu politiku podržavaju. Svi u opoziciji treba da vodimo stalnu kampanju po celoj zemlji i da građane upoznamo sa svojom politikom. Svi zajedno, cela opozicija, treba da napravimo zajednički front u borbi za izborne uslove. To je naš zajednički interes, a uveren sam i da je iskrena želja cele opozicije da imamo slobodne i fer izbore. Dakle, svako od nas treba punom snagom da krene po Srbiji sa svojom politikom, a svi zajedno da mobilišemo građane u borbi za izborne uslove. Tako će pregovori o ovoj stvari, uz uključenje EU i Amerike postati delotvorniji”, rekao je ovim povodom Zelenović za Nova.rs.\nGrbović: EU garantuje sprovođenje dogovorenog\nLider Pokreta slobodnih građana Pavle Grbović kaže da je ova stranka zainteresovana za učešće u dijalogu u kome bi EU imala značajnu ulogu, pre svega u pogledu garancija da će biti sprovedeno ono što bude dogovoreno u toku dijaloga sa predstavnicima vlasti.\n“Veoma je važno da do tog dijaloga dođe i da imamo konkretne rezultate po pitanju poboljšanja izbornih uslova ali i relaksiranja opšte napetosti i tenzija u društvu kako bismo izbegli društvene sukobe i dalje produbljivanje krize koje ne bi odgovoralo nikome ko zaista voli svoju zemlju”, istakao je Grbović.\nMacura: Važno je da učestvuje cela opozicija\nTatjana Macura iz Stranke moderne Srbije kaže da će prihvatiti poziv na dijalog, ukoliko do njega dođe.\n“Pitanje je kako će izgledati epidemiološka slika, da li će se situacija smiriti i da li će predstavnici Evropskog parlamenta moći da prisustvuju. U svakom slučaju odazvaćemo se kad god dijalog bude zakazan. Još se ne zna ni da li će biti pozvane sve opozicione stranke ili samo parlamentarne. Mi mislimo da treba da učestvuju svi iz opozicije i oni koji su bojkotovali izbore i oni koji su na njima učestvovali”, navodi Macura.


Letnji kurs "Pametne kuće budućnosti" Letnji kurs “Pametne kuće budućnosti” – Personal magazin\nAko do sada niste bili u prilici da čujete, BEST Niš je apolitična, volonterska i neprofitna organizacija koja omogućava da studenti upoznaju nove zemlje i kulture Evrope, steknu potrebno znanje…\nI ovog leta BEST Niš organizuje letnji akademski kurs sa temom „Pametne kuće budućnosti“ na koji se možete prijaviti do 25. juna. Iskoristite priliku da provede nezaboravne dane od 20. do 30. jula, u društvu 25 vršnjaka sa evropskih univerziteta.\nAkademski deo kursa će biti sačinjen od stručnih predavanja i praktičnog rada – studije slučaja (case study-a) kao i stručnih ekskurzija. Predavanja će držati profesori Univerziteta u Nišu i drgi renomirani stručnjaci iz drugih gradova Srbije. Nakon predavanja, učesnici kursa će biti podeljeni u 10 mešovitih timova koji će za vreme praktičnog akademskog dela kursa, uz pomoć prethodno stečenog znanja, raznih materijala i debate u okviru svog tima, rešavati određeni problem – viziju na zadatu temu kursa.\nPo završetku kursa učesnici će prezentovati svoje radove radi dobijanja sertifikata, kao dokaz uspešno pohađanog kursa. Ovaj sertifikat pruža mogućnost studentima za dobijanje kredita na njihovim matičnim univerzitetima po evropskom kreditnom transfer sistemu.\nNaravno, kurs nudi mogućnost za kulturnu razmenu učesnika iz različitih zemalja Evrope i ona će biti proširena aktivnostima kao što su: srpsko veče, internacionalno veče, obilazak grada Niša i upoznavanje sa njegovim znamenitostima i kulturnim dobrima.\nTakođe, tokom kursa će biti organizovane mini ekskurzije po Srbiji tokom kojih će se posetiti deo kulturno-istorijskih spomenika, u cilju upoznavanja stranih studenata sa našom kulturom, tradicijom i istorijom.\nUčestvovanje na jednom ovakvom kursu predstavlja sjajnu mogućnost za upoznavanje ljudi iz raznih zemalja i različitih kultura, kao i za sticanje dugotrajnih prijateljstava nakon kursa. Iskustvo zasnovano na radu u otvorenoj zajednici, gde fizičke granice među državama ne postoje i ne utiču na rad, omogućava inženjerima da u potpunosti razviju kapacitete za rad u internacionalnoj i multikulturalnoj sredini.\nIskoristite šansu, ugrabite priliku i ukoliko studirate neki od tehničkih fakulteta u Nišu, obavezno se prijavite za kurs klikom na link.\nLetnji kurs “Pametne kuće budućnosti” was last modified: June 14th, 2010 by Redakcija


NADA predala listu za izbore u Mionici - Politika - Dnevni list Danas\nPočetna » Vesti » Politika » NADA predala listu za izbore u Mionici\nSrpska koalicija NADA, koju čine POКS, DSS i 23 udruženja građana, predala je listu kandidata za odbornike Skupštine opštine Mionica, pod nazivom „NADA za Mionicu (POКS, DSS) – dr Miloš Jovanović – Žika Gojković“, saopštila je danas ova koalicija.\nNa listi koalicije nalaze se kandidati različite starosne i obrazovne struktura sa jasnim planom i programom rešavanja komunalnih problema.\nU saopštenju se navodi da će njihovi odbornici svojim primerom pokazati da je moguće izboriti se sa partokratijom i stranačkim zapošljavanjem i kako se bori protiv korupcije.\nKoalicija NADA ističe da su to ljudi sa čistim biografijama koji su spremni da se bore za svoju opštinu.\nJedan od prioriteta srpske koalicije NADA je decentralizacija i ravnomeran razvoj svih delova Srbije.\nNeophodno je spustiti vlast na nivo lokalnih samouprava i omogućiti im da više novca od poreza zadrže u svojim budžetima i raspolažu s njim, ocenjuju u ovoj koaliciji.\nIzborna lista koalicije NADA je peta koju je verifikovala Opštinska izborna komisija Mionice.


Novo hapšenje zbog terorističkih napada u Parizu | Magazin Restart\nFrancuska policija je na širem području Pariza uhapsila 29-godišnjeg muškarca u sklopu istrage terorističkih napada u kojima su pripadnici Islamske države 13. novembra u Parizu ubili 130 ljudi.\nŠirom Francuske od napada 13. novembra izvršeno je oko 2.700 racija, u kojima je 360 ljudi privedeno ili stavljeno u kućni pritvor, prenela je agencija AFP.\nDvojica muškaraca se trenutno nalaze u pritvoru, pod optužbama da su obezbedili smeštaj za Abdelhamida Abauda, osumnjičenog organizatora pariskih napada, a koji je ubijen u policijskoj akciji na severu Pariza pet dana posle napada.\nU Belgiji, gde se smatra da je napad organizovan, istovremeno je uhapšeno osam ljudi, dok je u Turskoj jedan muškarac uhapšen pod sumnjom da je pre napada obišao koncertnu dvoranu, barove i restorane koji su kasnije izabrani kao mete napada.\nIstragu terorističkih napada u Parizu nadgleda čak šest sudija specijalizovanih za antiterorističke slučajeve, što je broj bez presedana u Francuskoj.\nOd ukupno devet napadača, trojica, međutim, još nisu ni identifikovana, uključujući dvojicu od trojice bombaša-samoubica koji su se razneli ispred stadiona Stad de Frans i koji su, kako izgleda, koristili lažne pasoše da bi došli u Evropu.